title: Ivan Sajenko

text: Sajenko kuului Venäjän joukkueeseen Sveitsin ja Itävallan EM-kilpailuissa 2008. Tultuaan kahdessa alkulohkon ottelussa vaihdosta kentälle hän pääsi avauskokoonpanoon puolivälieräottelussa Alankomaita vastaan, jonka Venäjä voitti jatkoajan jälkeen 3–1. Hän oli avauskokoonpanossa myös tappiollisessa välieräottelussa Espanjaa vastaan.


title: Michael Banducci

text: Michael Banducci (syntynyt Torontossa Kanadassa, asuu Traverse Cityssä Michiganissa) on yhdysvaltalainen pokeriammattilainen. Hän on urallaan voittanut yhden World Series of Poker -rannekkeen. Michiganilainen Banducci on käynyt Hopen collegea.


title: Michael Banducci

text: Vuoden 2007 WSOP:ssa Banducci selviytyi finaalipöytään 1 500 dollarin no limit hold'em -turnauksessa ollen lopulta viides. Ensimmäisen turnausvoittonsa hän saavutti seuraavan vuoden WSOP:ssa, jossa voitti 1 000 dollarin no limit turnauksen (lisäostomahdollisuus). Voitostaan hän ansaitsi 636 736 dollaria.


title: Michael Banducci

text: WSOP-voittonsa aikaan Banducci oli 23-vuotias ja ei ollut kokopäiväisesti tehnyt muuta työtä kuin pokerinpeluuta.


title: Michael Banducci

text: Kesäkuussa 2008 Banduccin pokeriuran turnausansiot ylittivät 0,9 miljoonaa dollaria.


title: Jean Smart

text: Jean E. Smart (s. 13. syyskuuta 1951) on yhdysvaltalainen näyttelijä. Hänet tunnetaan esimerkiksi televisiosarjoista "Designing Women", "24" ja "Samantha Who?".


title: Jean Smart

text: Smart on esiintynyt myös useissa elokuvissa, joiden joukossa ovat "Rokkaava Bradyn perhe" (1995) ja "Rokulipäivä" (2000). Hän on niin ikään tunnettu teatteriesiintyjä. Hän on voittanut kaksi Emmy-palkintoa.


title: Jean Smart

text: Smart syntyi Seattlessa, Washingtonissa. Hän valmistui Ballard High Schoolista vuonna 1969 ja opiskeli sen jälkeen Washingtonin yliopistossa. Hänellä todettiin 13-vuotiaana ykköstyypin (lapsuusiän) diabetes.


title: Schuyler Fisk

text: Schuyler Elizabeth Fisk (s. 8. heinäkuuta 1982) on yhdysvaltalainen näyttelijä. Hän syntyi Los Angelesissa Sissy Spacekin ja Jack Fiskin tyttärenä. Perhe muutti pian Virginiaan.


title: Schuyler Fisk

text: Fisk aloitti uransa teatterissa, mutta teki elokuvadebyyttinsäkin jo vuonna 1995 ("Lastenlikkojen klubi"). Myöhemmin hän on esiintynyt muiden muassa elokuvissa "Rokulipäivä" (2000) ja "Orange County" (2002).


title: Schuyler Fisk

text: Fisk on aloittanut myös uran muusikkona.


title: Zena Grey

text: Zena Lotus Grey (s. 15. marraskuuta 1988) on yhdysvaltalainen näyttelijä. Hänet tunnetaan esimerkiksi elokuvista "Rokulipäivä" (2000), "Max Keeble – kosto elää" (2001) ja "In Good Company" (2004).


title: Zena Grey

text: Grey on Alex Greyn ja Allyson Greyn tytär.


title: Vaanila

text: Vaanila on kylä Lohjalla. Se sijaitsee aivan Lehmijärven vieressä.


title: Ramana Maharshi

text: Sri Ramana Maharshi (30. joulukuuta 1879 – 14. huhtikuuta 1950) oli intialainen henkinen mestari. Hän syntyi tamili hindu bramiini -perheeseen Tiruchuzhissa, Tamil Nadussa.


title: Ramana Maharshi

text: Kuusitoistavuotiaana hän lähti Arunachalaan Tiruvannamalaihin, vuorelle jota hindut pitävät pyhänä, ja eli siellä koko loppuelämänsä. Sri Ramanan mukaan hänen opetustensa puhtain muoto oli voimakas hiljaisuus, joka säteili hänen läsnäolostaan ja hiljensi siihen virittyneet mielet. Hän antoi suullista opetusta vain niiden hyödyksi, jotka eivät kyenneet ymmärtämään hänen hiljaisuuttaan. Kun häneltä kysyttiin neuvoa, hän suositteli itsekyselyä nopeimpana tienä mokšaan. Vaikka hänen pääopetuksensa edusti nondualismia, advaita-vedantaa ja jnana-joogaaa, hän suositteli myös bhakti-joogaa, ja antoi hyväksyntänsä useille eri tekniikoille.


title: Puolan historia

text: Puolan historia tarkoittaa nykyiseen Puolan valtioon tai sen edeltäjävaltioihin kuuluneiden alueiden historiaa. Ensimmäisen Puolan valtion katsotaan saaneen alkunsa 900- ja 1000-luvuilla, mutta Puolan alueella on asunut ihmisiä jo kivikaudella.


title: Puolan historia

text: Puolan alueella on asunut ihmisiä jo kivikaudella. Maanviljelystä on jäänteitä kuusituhatta vuotta eaa. Pronssikaudella Tonavan laaksossa ja koko Keski-Euroopassa harjoitettiin samanlaisia kulttuuripiirteitä, kuten polttohautauksia. Puolan alueella niitä tehtiin vuodesta 1400 eaa. alkaen. Uusi metalli, rauta, tuli käyttöön noin 700-luvun puolivälissä eaa. Tunnettu arkeologinen löytö on Biskupinin varhaisrautakautinen linnoitus.


title: Puolan historia

text: Keltit ja myöhemmin roomalaiset toivat kulttuurivaikutteita 200-luvulta eaa aina 500-luvulle jaa. Puolan eri osissa asui germaani-, baltti- ja kelttiläisheimoja 400-luvulla eaa. Rooman valtakunnan romahtaessa moni germaaniheimo lähti kuitenkin kohti länttä ja etelää. Rooman valtakunnan romahtamisen jälkeen alueella liikkui slaavilaisia heimoja. Heistä voimakkaimmiksi nousivat polaanit jotka antoivat nimen myöhemmin Puolan valtiolle.


title: Puolan historia

text: Puolan valtion katsotaan saaneen alkunsa 900- ja 1000-luvuilla. Puolan perustajana pidetään myyttistä Piastia, joka perusti pääkaupunkinsa Gnieznoon. Hänen seuraajistaan ensimmäinen historiallinen hallitsija oli Mieszko I, joka kääntyi kristinuskoon vuonna 966. Puola muodostui yhtenäiseksi valtioksi 1000-luvulla. 1100-luvulla valtakunta hajosi pikkuvaltioiksi, joita mongolien armeijat ryöstelivät 1241, 1259 ja 1287. Vuonna 1320 Władysław I yhdisti maan ja otti nimen Puolan kuningas. Valtakunta nousi loistoonsa Jagiellonien suvun aikana Liettuan kanssa vuonna 1386 tehdyn liiton jälkeen ja Saksalaisen ritarikunnan lyömisen Grunwaldissa vuonna 1410 jälkeen. Ensimmäiset valtiopäivät eli sejm pidettiin vuonna 1493.


title: Puolan historia

text: Lublinin sopimuksella 1. heinäkuuta 1569 perustettiin Puolan kuningaskunta ja Liettuan suuriruhtinakunta valtiona, jossa Puolan kuningaskunta ja Liettuan suuriruhtinaskunta muodostivat reaaliunionin, valtioliiton. Sille oli ominaista aateliston voimakas asema, uskonnonvapaus ja vähemmistöjen oikeus omaan kieleen ja oikeudenkäyttöön. Hajanaisuus huipentui siihen, että perustuslaissa säädettiin (lähinnä Venäjän painostuksen vuoksi) jokaiselle valtiopäivien jäsenelle Veto-oikeus kaikkiin päätöksiin ja jokaiselle aatelismiehelle oikeuden muodostaa "konfederaatio" muista vapaista miehistä ja nousta kapinaan keskusvaltaa vastaan.


title: Puolan historia

text: Aatelisvalta, maanviljelijäväestön hyvin heikko asema, väestön heterogeenisuus – puolalaiset, liettualaiset, latvialaiset, juutalaiset, saksalaiset, tataarit, ukrainalaiset, valkovenäläiset ja virolaiset olivat merkittävimmät kansanryhmät – ja joidenkin vähemmistöjen vahva autonomia teki Puolasta hyvin hajanaisen valtion. Puolan heikkous oli eduksi sen naapurimaille Itävallalle, Preussille ja Venäjälle.


title: Puolan historia

text: Euroopan uskonnolliset olot olivat käymistilassa 1500-luvulla uskonpuhdistuksen ja vastauskonpuhdistuksen kilpaillessa kannatuksesta. Puolalainen kirkonmies Stanislaus Hosius (1504–1579) toimi tehokkaasti uskonpuhdistuksen pysäyttämiseksi. Hän kutsui jesuiittajärjestön Puolaan ja pyrki tukemaan Pohjoismaiden vastauskonpuhdistusta esimerkiksi Ruotsin kuningas Juhana III:n kautta. Hosiuksen toiminta merkitsi katolisuuden lopullista lujittumista Puolassa.


title: Puolan historia

text: Puolan suurvalta-asema mureni 1600-luvun puolivälissä kasakkahetmanni Bohdan H’melnytskyin kapinasta seuranneen Ukrainan irtautumisen ja Pohjan sotaan liittyneen ruotsalaismiehityksen takia, ja maa jäi naapuriensa armoille. Puolan valtaistuimelle asettivat kuninkaan milloin Saksi, milloin Ruotsi ja milloin Venäjä.


title: Puolan historia

text: Vuosina 1733–1735 käytiin Puolan perimyssota. Maan sisäinen hajanaisuus ja keskusvallan heikkous johtivat 1700-luvun lopulla Puolan jakoihin, joissa Venäjä, Preussi ja Itävalta jakoivat maan keskenään kolmessa vaiheessa. Kahdessa ensimmäisessä jaossa vuosina 1772 ja 1793 maa menetti alueita naapureilleen. Loppuvaiheen uudistukset, kuten 1791 säädetty perustuslaki eivät pelastaneet maata. Kolmannessa jaossa vuonna 1795 loputkin maasta tuli jaetuksi ja itsenäinen Puola hävisi kokonaan.


title: Puolan historia

text: Napoleon muodosti Puolasta uudelleen itsenäisen Varsovan herttuakunnan Saksin kuninkaan alaisuudessa vuonna 1807, mutta Napoleonin kaaduttua Puola jaettiin jälleen Wienin kongressissa. Venäjälle kuuluva Puolan itäosa, ns. Kongressi-Puola, oli autonominen kuningaskunta, jolla oli liberaali perustuslaki, ja Venäjän keisari oli sen perustuslaillinen hallitsija. Puolalaiset kapinoivat usein hallitsijoitaan vastaan, ja Kongressi-Puola menetti vuoden 1830 kapinan jälkeen parlamenttinsa, ja vuonna 1864 puhjenneen toisen kapinan jälkeen se liitettiin suoraan Venäjän alaisuuteen Veikselin aluepiirinä. Puolalaisen kulttuurin keskukseksi muodostui 1800-luvun lopulla Itävallan Galitsia, erityisesti Krakovan vapaakaupunki.


title: Puolan historia

text: Ensimmäisessä maailmansodassa keskusvallat, Saksa ja Itävalta-Unkari, miehittivät koko Venäjän Puolan. Vuonna 1916 ne julistivat Puolan kuningaskunnaksi, joka kuitenkin oli vain nimellisesti itsenäinen, todellisuudessa Saksan hallitsema nukkevaltio. Brest-Litovskin rauhassa vuonna 1918 Venäjä luovutti Saksalle koko Puolan alueen. Kun Saksa ei lupauksistaan huolimatta myöntänyt Puolalle täyttä itsenäisyyttä, maassa levisi laaja saksalaisvastainen mieliala. Saman vuoden marraskuussa Saksa kuitenkin antautui ympärysvalloille. Yhdysvaltain presidentti Woodrow Wilson asettui 14 kohdan ohjelmassaan tukemaan Puolan itsenäisyyspyrkimyksiä, ja pian Saksan antautumisen jälkeen julistettiinkin perustetuksi itsenäinen Puolan tasavalta.


title: Puolan historia

text: Kysymys uudelleen itsenäistyneen Puolan rajoista herätti paljon kansainvälisiä kiistoja vielä maan itsenäistyttyäkin. Versailles’n rauhansopimuksella Puola sai Saksalta suunnilleen ne alueet, jotka sille lännessä olivat kuuluneet ennen vuoden 1772 ensimmäistä jakoa: Posenin alueen sekä osan Länsi-Preussia, josta muodostui Itämereen saakka ulottunut Puolan käytävä. Välittömästi sen itäpuolella, Veikselin suulla sijainnut, pääasiassa saksalaisten asuttama Danzig julistettiin Kansainliiton valvomaksi vapaakaupungiksi. Puolan ja samoihin aikoihin itsenäistyneen Liettuan väliin jäi Saksalle edelleen kuulunut, mutta muusta Saksasta erilleen jäänyt Itä-Preussi pääkaupunkinaan Königsberg.


title: Puolan historia

text: Lordi Curzon ehdotti jo vuonna 1919 Puolan itärajan sijoittamista suunnilleen nykyiselle kohdalleen. Tämä ehdotettu rajalinja tuli tunnetuksi Curzonin linjana. Se ei kuitenkaan tuolloin toteutunut, sillä Puola kävi sodan Venäjän bolševikkejä vastaan 1919–1921, jossa Puolan armeija alun hyökkäyksessä valloitti Kiovan toukokuussa 1920 ja sitä seuranneen puna-armeijan vastahyökkäyksen ja puolalaisten vetäytymisen jälkeen pysäytti puna-armeijan Varsovan taistelussa elokuussa 1920 marsalkka Józef Piłsudskin johdolla. Puolan–Neuvosto-Venäjän sota päättyi 18. maaliskuuta 1921 solmittuun Riian rauhaan. Ukraina ja Valko-Venäjä jaettiin Neuvostoliiton ja Puolan kesken, ja muun muassa Lwów jäi Puolalle. Tämän sodan aikana Puola valloitti myös Vilnan, jota Liettua oli vaatinut pääkaupungikseen. Se jäi Puolalle sodan jälkeenkin, mutta kysymys Vilnan hallinnasta muodostui pitkäaikaiseksi kiistakysymykseksi Puolan ja Liettuan välille. Puolassa eläteltiin onnistuneiden sotien jälkeen aatetta ”Suur-Puolasta”, johon olisi kuulunut Puolan lisäksi koko Ukraina, Valko-Venäjä, Baltian maat sekä Saksan Itä-Preussi, Sleesia ja Pommeri.


title: Puolan historia

text: Toukokuun 1926 sotasankari marsalkka Piłsudskin vallankaappaus nosti valtaan Sanacja-liikkeen. Piłsudski hallitsi aina kuolemaansa 1935 asti. Hänen kuolemansakin jälkeen vastakkain olivat maltillisemman presidentti Ignacy Mościckin ”presidentin miehet” ja Piłsudskin asevoimien tarkastajaksi nimittämän Edward Rydz-Śmigłyn "marsalkan miehet."


title: Puolan historia

text: Vuonna 1938 natsi-Saksan ja länsivaltojen välisen Münchenin sopimuksen mukaisesti Puolakin sai palan jaettavaa Tšekkoslovakiaa Sleesiasta.


title: Puolan historia

text: 23. elokuuta 1939 Neuvostoliitto ja Saksan solmivat Molotov–Ribbentrop-sopimuksen, jonka salainen lisäpöytäkirja merkitsi Puolan jakoa niiden kesken. Saksa hyökkäsi Puolaan 1. syyskuuta 1939, mistä toisen maailmansodan katsotaan alkaneen. Saksalaiset valtasivat Puolan nopeasti; puolalaisilla ei ollut mahdollisuuksia puolustautua panssarivaunujen ja lentokoneiden avulla hyökänneitä saksalaisia vastaan, koska se ei ollut mobilisoinut joukkojaan.


title: Puolan historia

text: Yhdistynyt kuningaskunta ja Ranska julistivat kaksi päivää myöhemmin Saksalle sodan, mutta kumpikaan ei sopimuksista huolimatta ryhtynyt konkreettisiin sotatoimiin Saksaa vastaan, vaikka Saksa oli keskittänyt 80 % joukoistaan ja lähes kaiken parhaan kalustonsa Puolan vastaiselle rintamalle.


title: Puolan historia

text: Puolan armeija oli sekä lukumääräisesti että materiaalisesti alivoimainen, mutta siitä huolimatta se kykeni aiheuttamaan merkittäviä tappioita vastapuolelle ja tuhoamaan muun muassa 25 % hyökkäykseen osallistuneista Luftwaffen lentokoneista sekä kokonaisen panssaridivisioonan verran kalustoa. Vastoin yleistä myyttiä Puolan armeija ei vuonna 1939 ollut vanhanaikainen ratsuväkiarmeija (kaikilla Euroopan valtioilla oli käytössään ratsuilla liikkuvia eliittiyksiköitä, jotka kuitenkin jalkautuivat taisteluun), vaan sillä oli käytössään joitakin moderneja panssarivaunuja (7-TP) sekä panssarintorjuntakiväärejä ja -tykkejä. Joukot oli kuitenkin levitetty liian ohuelti huonosti linnoitettuihin asemiin rajan tuntumaan, minkä takia suuri osa niistä joutui saarretuksi aikaisessa vaiheessa. Lisäksi saksalaisten hävittäjälentokoneet olivat teknisesti ylivoimaisia, ja huolimatta ankarasta vastarinnasta saksalaisilla oli pian ilmaherruus.


title: Puolan historia

text: Osa Puolan ilmavoimien hävittäjälentäjistä osallistui myöhemmin taisteluun Britanniasta saavuttaen enemmän ilmavoittoja pilottia kohden kuin mikään muu yksikkö. Kaiken kaikkiaan Puola kykeni puolustautumaan Saksan armeijaa vastaan vain noin viikon vähemmän kuin Ranskan ja Yhdistyneen kuningaskunnan joukot myöhemmin Ranskassa, vaikka ne olivat sekä lukumääräisesti että teknisesti paljon tasaväkisempiä Saksan armeijaan verrattuna.


title: Puolan historia

text: Rintaman pettäessä Puolan sodanjohdon suunnitelmana oli vetäytyä puolustamaan ns. Romanian käytävää eteläisessä Puolassa ja odottaa länsiliittoutuneiden liittymistä sotaan, mutta 17. syyskuuta alkanut Neuvostoliiton hyökkäys Puolaan teki myös tämän suunnitelman tyhjäksi. Jäljelle jääneistä joukoista osa siirtyi Romanian satamien kautta Lähi-itään ja sieltä edelleen Englantiin, mistä käsin ne osallistuivat Britannian ilmapuolustukseen ja myöhemmin Normandian maihinnousuun.


title: Puolan historia

text: Saksa ja Neuvostoliitto jakoivat koko maan keskenään. Maan länsiosasta osa liitettiin suoraan Saksaan, ja osasta tehtiin Saksan alainen Puolan kenraalikuvernementti. Neuvostoliitto miehitti maan itäosat suunnilleen Curzonin vuonna 1919 esittämään rajalinjaan saakka, ja ne liitettiin Valko-Venäjään ja Ukrainaan. Tämän jälkeen rajaa korjailtiin vielä kertaalleen, Saksa luopui vaatimuksistaan Liettuassa ja Neuvostoliitto luovutti 250 neliökilometrin kokoisen alueen valtaamastaan itä-Puolasta.. Vilnan Neuvostoliitto kuitenkin luovutti tuolloin vielä itsenäiselle Liettualle, mutta liitti itseensä seuraavan vuonna koko Liettuan. Kun Saksa vuonna 1941 aloitti sodan Neuvostoliittoa vastaan, se miehitti lyhyen ajan kuluessa myös Neuvostoliitolle joutuneen osan Puolaa.


title: Puolan historia

text: Miehitetyssä Puolassa toimi vastarintaliike ja pakolaishallitus (ensin Pariisissa ja myöhemmin Lontoossa). Sodan aikana noin 400 000 puolalaista taisteli itärintamalla neuvostojoukkojen mukana ja 200 000 länsirintamalla pakolaishallituksen alaisuudessa. Huhtikuussa 1943 Neuvostoliitto katkaisi yhteydet pakolaishallitukseen sen vaadittua Katynin tapahtumien tutkimista. Heinäkuussa 1944 puna-armeija eteni Puolaan asti ja Chełmissä perustettiin ”kansallisen vapautuksen puolalainen komitea” (Polski Komitet Wyzwolenia Narodowego, PKWN), joka pian siirtyi Lubliniin jolloin sitä aluettiin kutsua ”Lublinin komiteaksi”.


title: Puolan historia

text: Toiseen maailmansotaan osallistuneista valtioista Puola kärsi prosentuaalisesti pahiten: surmansa saaneita puolalaisia oli 12,4 % väkiluvusta.. Heistä noin kolme miljoonaa oli Puolan juutalaisia, joista useimmat surmattiin tuhoamisleireillä. Lisäksi sota jätti suuren osan maasta raunioiksi, ja aineelliset ja henkiset arvet säilyivät pitkään. Puolassa hyväksyttiin vuonna 2018 laki, joka tekee laittomaksi syytökset Puolan osallisuudesta natsi-Saksan rikoksiin, mukaan lukien Puolan maaperällä sijainneiden natsi-Saksan tuhoamisleirien kutsuminen "puolalaisiksi".


title: Puolan historia

text: Sodan jälkeen Puolan sekä itä- että länsirajat siirrettiin lännemmäksi kuin ne olivat olleet ennen sotaa. Neuvostoliitolle jäivät edelleen sen vuonna 1939 alueeseensa liittämät Puolan entiset itäosat. Vastineeksi näistä Puola sai Saksalta Taka-Pommerin, Sleesian ja puolet Itä-Preussista. Länsirajaksi tuli Oder–Neisse-linja. Tämän alueliitoksen laillisuuden länsivallat tosin kyseenalaistivat vielä vuosikymmenien ajan, eikä sitä vahvistettu rauhansopimuksella. Puolaan liitettyjen alueiden koko saksalaisväestö karkotettiin maasta. Uusine rajoineen Puola oli pinta-alaltaan viidenneksen pienempi kuin ennen toista maailmansotaa.


title: Puolan historia

text: Vuonna 1945 Puola joutui kommunismin alaisuuteen. Josif Stalin valitsi Puolan ensimmäiseksi pääministeriksi Bolesław Bierutin.


title: Puolan historia

text: PKWN julistautui jo sodan aikana Puolan ainoaksi lailliseksi hallitukseksi. Siihen kuului aluksi kommunistien ja eri vasemmistopuolueiden edustajia, mutta vuoden 1944 lopussa siihen liittyi myös useita pakolaishallituksen jäseniä. Tammikuussa 1945 PKWN siirtyi Varsovaan ja siitä tuli Puolan tasavallan väliaikainen hallitus.


title: Puolan historia

text:
Vuoden 1947 vaalien jälkeen johtoon nousi Puolan yhdistynyt työväenpuolue ("Polska Zjednoczona Partia Robotnicza", PZPR) stalinisti Bolesław Bierutin johdolla. Vuonna 1952 Puola julistettiin virallisesti kansantasavallaksi ("Polska Rzeczpospolita Ludowa"). Stalinin kuoleman jälkeen Puolan johtoon nousi Władysław Gomułka. Kesäkuussa 1956 työläiset kapinoivat Poznańissa kulutustavaroiden puutteen ja ruuan hinnan vuoksi. 1960-luvulla Puolan talousongelmat olivat jatkuvia. Vuoden 1970 levottomuuksien jälkeen Gomułkan korvasi Edward Gierek. Länsilainojen turvin Puolan talouskasvu oli 1970-luvun alussa maailman nopeimpien joukossa. Yhdysvaltain presidentit Nixon, Ford ja Carter vierailivat kukin vuorollaan maassa. Vuoden 1973 öljykriisi johti uuteen talouskriisiin ja hinnankorotukset levottomuuksiin, erityisesti 1976 Radomissa. Puolalainen Krakovan piispa Karol Wojtyła valittiin lokakuussa 1978 paaviksi nimellä Johannes Paavali II. Hän vieraili kotimaassaan kesäkuussa 1979.
1980-luvun alussa maa oli raskaissa veloissa ja yritys nostaa lihan hintaa 1980 johti lakkoihin ja ammattiliitto Solidaarisuuden perustamiseen. Sitä johti Gdańskin Lenin-telakan sähkömies Lech Wałęsa. Solidaarisuus pakotti hallituksen neuvotteluihin. Syyskuussa 1980 Gierekin korvasi Stanisław Kania. Opposition voiman kasvun ja puolueen vallan murenemisen vuoksi johtoon nimitettiin 1981 puolustusministeri kenraali Wojciech Jaruzelski, joka julisti maan sotatilaan. Lähes kaikki Solidaarisuuden johtajat pidätettiin. Länsimaat asettivat Puolan ja Neuvostoliiton boikottiin ja levottomuudet jatkuivat vuosia. Sotatila kumottiin vähitellen ja vangitut vapautettiin 1980-luvun kuluessa.


title: Puolan historia

text: Solidaarisuuden aikaa kuvattiin myös useissa elokuvissa. Niistä ehkä tunnetuimpia ovat Jerzy Skolimowskin "Kuutamokeikka" (1982) Krzysztof Kieślowskin ohjaama "Ilman loppua" (1984).


title: Puolan historia

text: Hallituksen kyvyttömyys parantaa talouskehitystä johti uusiin lakkoihin 1988. Tuolloin hallitus tunnusti Solidaarisuuden ja aloitti neuvottelut Wałęsan kanssa. Uusi kierros aloitettiin helmikuussa 1989, ja neuvottelujen tuloksena järjestettiin avoimet kansankokouksen vaalit. Kesäkuun 1989 vaaleissa kolmanneksen paikoista saivat kommunistit, kolmanneksen muut puolueet ja kolmanneksen Solidaarisuuden tukemat ehdokkaat. Kansalliskokous nimitti Jaruzelskin presidentiksi, ja hän antoi hallituksen muodostajan tehtävän toimittaja Tadeusz Mazowieckille. Ensimmäistä kertaa neljäänkymmeneen vuoteen Puolassa oli ei-kommunisti pääministerinä. Joulukuussa 1989 Sejm hyväksyi ehdotuksen muuttaa maan talous suunnitelmataloudesta vapaisiin markkinoihin perustuvaksi. Perustuslaista poistettiin maininta kommunistisen puolueen johtavasta asemasta ja maa nimettiin ”Puolan tasavallaksi”.


title: Puolan historia

text: Kommunistinen puolue hajosi tammikuussa 1990 ja suurin osa sen omaisuudesta siirrettiin valtiolle. Puolueen tilalle perustettiin Puolan sosiaalidemokraattinen puolue. Toukokuun 1990 vaalit olivat ensimmäiset täysin vapaat ja niihin osallistui yli sata puoluetta. Solidaarisuuden kansalaiskomiteoiden tukemat ehdokkaat saivat suurimman osan paikoista. Lokakuussa 1990 perustuslakia muutettiin ja presidentti Jaruzelskin kausi päätettiin kesken. Joulukuussa 1990 Lech Wałęsa valittiin presidentiksi. Hän nimitti Jan Krzysztof Bieleckin pääministeriksi.


title: Puolan historia

text: Puolassa pyrittiin šokkiterapiaan, mahdollisimman nopeaan siirtymiseen markkinatalouteen vuodesta 1990 alkaen professori Jeffrey Sachsin ja professori, valtiovarainministeri Leszek Balcerowiczin johdolla. Puolan elintaso kohosi ”20 vuodessa enemmän kuin missään muualla” ja vuonna 2008 Puolan bruttokansantuote oli 77 % korkeampi kuin 1989.


title: Puolan historia

text: Entiset Neuvostoliiton joukot alkoivat vetäytyä maasta vuonna 1992, ja 1994 Puola liittyi NATO:n rauhankumppanuusohjelmaan. NATO:n jäsen siitä tuli 1999.


title: Puolan historia

text: Euroopan unioni alkoi neuvotella Puolan kanssa jäsenyydestä 1998 ja joulukuun 2002 EU:n huippukokous kutsui Puolan jäseneksi. Maassa järjestettiin kansanäänestys jäsenyydestä kesäkuussa 2003 ja Puola liittyi Euroopan unioniin 1. toukokuuta 2004. EU-jäsenyyden myötä suuri määrä puolalaisia lähti siirtotyöläisiksi Länsi-Eurooppaan. Useat vanhat EU-maat rajoittivat uusien jäsenmaiden kansalaisten pääsyä maahan, joten puolalaisten maahanmuuton kohdemaaksi muodostui Yhdistynyt kuningaskunta, jonne saapui vuoden 2004 jälkeen arviolta puoli miljoonaa puolalaista maahanmuuttajaa. Yksin Yhdistyneessä kuningaskunnassa puolalaisia on töissä miljoona ja ennen talouskriisiä neljän miljoonan asukkaan Irlannissakin ainakin 200 000.


title: Puolan historia

text: Entinen kommunisti Aleksander Kwaśniewski voitti Wałęsan presidentinvaalissa 1995 ja hänet valittiin uudelleen 2000. Demokraattinen vasemmistoliitto (SLD), vasemmistopuolueiden muodostama koalitio, johon kuuluivat myös entiset kommunistit, otettiin hallitukseen 1993. Vuoden 1997 vaalit voitti Solidaarisuuden tukema ryhmittymä AWS. Lokakuussa 2001 muodostettiin hallitus Demokraattisen vasemmistoliiton (SLD) ja Talonpoikien puolueen kesken. Talonpoikien puolue erotettiin hallituksesta maaliskuussa 2003, kun se kieltäytyi tukemasta hallituksen budjettiesitystä. SLD:n Leszek Miller jatkoi pääministerinä vähemmistöhallituksessa. Vuonna 2005 konservatiivinen Laki ja oikeus voitti parlamenttivaalit ja sen edustaja Lech Kaczyński valittiin presidentiksi. Kaczyński ja 89 muuta puolalaista merkkihenkilöä kuoli kuitenkin 10. huhtikuuta 2010 lento-onnettomuudessa Smolenskissa Venäjällä. Presidentin seurue oli ollut matkalla muistamaan Katynin joukkomurhan uhreja paikan päälle. Presidentinvaaleissa 2010 valituksi tuli Bronisław Komorowski.


title: Puolan historia

text: Puolan talous on suhteellisen tasapainoinen ja menestyy siksi paremmin kuin useimmat alueen maat. Maailmanlaajuisen finanssikriisin vaikutukset Puolassa ovat jääneet suhteellisen lieviksi. Muutaman vuoden jo kurissa ollut budjettivaje on taloustilanteen takia noussut jo lähelle kahdeksaa prosenttia ja ylittää siis selvästi eurokriteerit. Hallituksella on tavoitteena saada se alle 3 prosentin. Myös inflaatio on ollut eurokriteerien yläpuolella, mutta sen odotetaan laantuvan.


title: Puolan historia

text: Kansallis-konservatiivinen Laki ja oikeus-puolue sai äänivyöryn vuoden 2015 vaaleissa. Silti äänestysprosentti oli alhainen. Kun 51 % äänesti, 30 % heistä äänesti PiS:ää. Silloin kansalliskonservatiivista PiS-puoluetta kannatti vain noin viidennes kansasta. Puolue vastusti politiikassaan pakolaisia. Se oli myös Venäjän vastainen. Se myös ajoi oikeuslaitoksen ja tiedotusvälineet valvontaansa. Tämä nosti maassa suuret mielenosoitukset heinäkuussa 2017 ja presidentti perui lakimuutokset. EU uhkasi Puolaa sanktioilla sen sääntöjen vastaisten lakiesitysten takia. Parlamentti hyväksyi joulukuussa kesällä hylätyn lain, jonka perusteella puolue alkaisi tiukemmin valvoa perustuslakituomioistuinta.


title: Yhdeksän teesiä

text: Yhdeksän teesiä on Jarkko Martikaisen runokokoelma ja kaikkiaan toinen kirja. Sen julkaisi Like helmikuussa 2008.


title: Yhdeksän teesiä

text: Kirja sisältää runoja, aiheinaan nykyihmisen suhde muun muassa työhön, aikaan, rahaan, kanssaihmisiin ja -eläimiin sekä itseensä. Se on jatkoa Martikaisen esikoiskirjalle "Pitkät piikit ja muita kertomuksia" (2005).


title: Yhdeksän teesiä

text: "Yhdeksän teesiä" on julkaistu myös äänikirjana, lukijana Jarkko Martikainen itse.


title: Josef Holeček

text: Josef Holeček (25. tammikuuta 1921 Říčany – 20. helmikuuta 2005 Praha, Tšekki) oli Tšekkoslovakiaa edustanut ratameloja ja olympiavoittaja. Holeček saavutti kanadalaisyksiköiden 1000 metriltä olympiakultaa Lontoossa 1948 ajalla 5.42,0 ja Helsingissä 1952. Hän voitti myös MM-mitaleja.


title: Lehmijärvi (Lohja)

text: Lehmijärvi on melko pieni järvi, mutta silti Lohjan neljänneksi suurin järvi Lohjanjärven, Hiidenveden ja Hormajärven jälkeen. Se sijaitsee Vaanilan, Vanhakylän, Koikkalan, Hongiston ja Lehmijärven kylässä. Järven rannoilla on useita lomamökkejä. Järvellä on yksi yleinen uimaranta, Timpurinranta. Pitkänomaisessa järvessä on vain muutamia saaria, joista suurimmat ovat Savisaari, Isosaari ja Raatosaari. Suurin syvyys on noin 18 m.


title: Lehmijärvi (Lohja)

text: Lehmijärven rannalla sijaitsee Lohjan seurakunnan omistama Saarikon leirikeskus, jossa järjestetään muun muassa rippileirejä. Järvellä sijaitsee myös Helsingin seurakuntayhtymän leirikeskus Lohiranta.


title: Lehmijärvi (Lohja)

text: Järvi laskee pohjoiseen, Hiidenveteen. Lasku-uomana oleva oja laskee Hiidenveden Kiihkelyksenselkään Vihdin Vesikansassa.


title: Josh Peck

text: Joshua Michael "Josh" Peck (s. 10. marraskuuta 1986) on yhdysvaltalainen näyttelijä ja koomikko. Hänet tunnetaan varsinkin Nickelodeonin tilannekomediasta "Drake & Josh". Muuten hän on esiintynyt esimerkiksi "The Amanda Show'ssa" sekä elokuvissa, joiden joukossa ovat "Rokulipäivä" (2000), "Max Keeble – Kosto elää" (2001) ja "Drillbit Taylor" (2008).


title: Jade Yorker

text: Jade Yorker (s. 16. kesäkuuta 1985) on yhdysvaltalainen näyttelijä. Hän teki elokuvadebyyttinsä vuonna 1998 ("Rankkaa peliä") ja on myöhemmin esiintynyt muun muassa "Rokulipäivässä" (2000).


title: Detox

text: Detox voi tarkoittaa seuraavia:


title: José Bosingwa

text: José Bosingwa da Silva (s. 24. elokuuta 1982 Kinshasa, Zaire) on portugalilainen jalkapalloilija, pelipaikaltaan oikea laitapuolustaja. 183 senttimetriä pitkä Bosingwa edustaa englantilaista Queens Park Rangersia.


title: José Bosingwa

text: Bosingwa muutti Zairesta Seiaan, Portugaliin hyvin nuorena portugalilaisen isänsä ja kongolaisen äitinsä kanssa. Jalkapalloilijan urallaan hän on ehtinyt edustaa Chelsean lisäksi portugalilaisseuroja Freamundea, Boavistaa ja Portoa, jonne José Mourinho hankki hänet kaudeksi 2003/04. Bosingwa sai kauden aikana vastuuta kohtalaisesti 11 liigaottelussa ja teki ensiesiintymisensä Mestarien liigassa 16. syyskuuta 2003 Partizania vastaan. Yhteensä hän pelasi kahdeksassa ottelussa yllätyksellisesti Porton voittoon päättyneessä kilpailussa.


title: José Bosingwa

text: Seuraavalla kaudella 2004/05 Bosingwan pelipaikaksi vakiintui alkuperäisen keskikenttäpelaajan paikan sijaan oikean puolustajan paikka ja Paulo Ferreiran ja Carlos Secretárion siirtojen myötä hän nousi Porton vakituiseen avauskokoonpanoon. Hän oli tärkeässä osassa Porton voittaessa viiden peräkkäisen kauden aikana neljä liigamestaruutta.


title: José Bosingwa

text: Kautta 2004/05 varjosti kuitenkin vakava liikenneonnettomuus, johon Bosingwa joutui neljän jalkapalloilijaystävänsä kanssa Porton kaupungin lähellä sijaitsevassa Valongossa. Hän ajoi ylinopeutta Jeep-maastoautollaan märällä moottoritiellä ja menetti auton hallinnan sillä seurauksella, että se suistui tieltä ja kieri pitkin pengertä leimahtaen sitten liekkeihin. Kyydissä oli muun muassa silloinen Boavista-pelaaja Nélson. Kaikki matkustajat selvisivät ilman loukkaantumisia lukuun ottamatta pikkuseura Os Minhocasia edustanutta Sandro Luísia, jonka vasen jalka jouduttiin amputoimaan. Bosingwa sai tapahtuneen johdosta rangaistukseen seuraltaan.


title: José Bosingwa

text: 11. toukokuuta 2008 Porto tiedotti, että Bosingwa ja Chelsea olivat päässeet sanalliseen sopimukseen pelaajan siirrosta Englantiin 2008 EM-kisojen jälkeen. Hän allekirjoitti Chelsean kanssa kolmivuotisen sopimuksen ja Porto sai siirtokorvausta 20,5 miljoonaa euroa.


title: José Bosingwa

text: Bosingwa siirtyi vapaana pelaajana Queens Park Rangersiin 17. elokuuta 2012 ja teki seuran kanssa kolmen vuoden sopimuksen.


title: José Bosingwa

text: Tasaisen hyvien seuratason suoritustensa ansiosta Bosingwa nousi Portugalin maajoukkueeseen vuonna 2007. Hän nousi pian maajoukkueen vakiopelaajaksi syrjäyttäen Miguelin oikean puolustajan paikalta. Junioritasolla Bosingwa oli ehtinyt edustaa Portugalia muun muassa olympialaisissa 2004 ja alle 21-vuotiaiden EM-kisoissa samana vuonna. Aikuisten tasolla hänet valittiin ensimmäisen kerran arvokisoihin 2008 EM-turnaukseen, jossa hän oli aloituskokoonpanossa Portugalin kaikissa kolmessa merkityksellisessä ottelussa. Hänet valittiin myös kisojen tähdistöjoukkueeseen.


title: Emmanuelle Chriqui

text: Emmanuelle Sophie Anne Chriqui (s. 10. joulukuuta 1977) on kanadalainen näyttelijä.


title: Emmanuelle Chriqui

text: Chriqui syntyi Montrealissa marokonjuutalaisille vanhemmille. Hän on esiintynyt useissa televisiosarjoissa ja elokuvissa; jälkimmäisten joukossa ovat muun muassa "100 kimmaa" (2000), "Rokulipäivä" (2000), "Ihmisjahti" (2003) ja "Viiden päivän sota" (2011).


title: Emmanuelle Chriqui

text: Chriquin pitkäaikaisin televisiorooli on ollut sivuosa Sloan McQuewickinä HBO:n "Entouragessa" vuosina 2005–2011. Hänet tunnetaan myös "Mentalist"-sarjasta, jossa hän näytteli sarjamurhaaja Red Johnin apuria Lolerei Martinsia.


title: Emmanuelle Chriqui

text: Chriqui sijoittui vuonna 2006 "Maxim"-lehden Hot 100 -listan 37. sijalle. Tammikuussa 2010 "AskMen.com"-verkkosivusto valitsi hänet vuoden 2009 kauneimmaksi naiseksi.


title: Desmond Harrington

text: Desmond Harrington (s. 19. lokakuuta 1976 Savannah, Georgia) on yhdysvaltalainen näyttelijä. Hän on esiintynyt muiden muassa elokuvissa "Surmanloukku" (2001), "Aavelaiva" (2002), "Ihmisjahti" (2003), "Love Object" (2003), "3-Way" (2004) ja "Exit Speed" (2008) sekä televisiosarjoissa "Dexter" ja "Gossip Girl".


title: Jussi Aaltonen

text: Jussi Aaltonen (s. 15. huhtikuuta 1965) on tamperelainen muusikko. Hänet tunnetaan parhaiten Mustat Enkelit -yhtyeen laulusolistina.


title: Jussi Aaltonen

text: Jussi Aaltonen on Popeda-yhtyeen Pate Mustajärven siskonpoika ja tuurannut Mustajärveä Popedan keikoilla. Jussi Aaltosen poika Valtteri Aaltonen on Rockwalli -nimisen bändin laulaja.


title: Kimmo Tuomisto

text: Kimmo Tuomisto (s. 2. huhtikuuta 1965 Tampere) on suomalainen muusikko. Parhaiten hänet tunnetaan Mustat Enkelit -yhtyeen kosketinsoittajana.


title: Jeremiah Wright

text: Jeremiah Alvesta Wright, Jr. (s. 22. syyskuuta 1941) on Chicagon Trinity United Church of Christ -seurakunnan aiempi pappi.


title: Jeremiah Wright

text: Pastori Wright oli Yhdysvaltain demokraattisen puolueen presidenttiehdokkuutta tavoittelevan Barack Obaman pappi. Pastori Wright tuli laajempaan maailmanlaajuiseen tietoisuuteen nimenomaan Obamaan liittyvien yhteyksiensä vuoksi.


title: Jeremiah Wright

text: Amerikkalainen ABC-televisiokanava esitti maaliskuussa 2008 lähetyksessään otteita pastori Wrightin saarnoista. Saarnat ovat eräiltä osin luonnehdittavissa poliittisesti sävyttyneiksi ja näkemyksiltään liian radikaaleiksi amerikkalaiselle keskivertoäänestäjälle. Wright väittää eräässä saarnassaan Yhdysvaltain toimivan Ku Klux Klanin alaisuudessa ja sanoo Yhdysvaltain hallituksen omalla ulkopoliittisella toiminnallaan "kerjänneen" syyskuun 11. päivän iskut Yhdysvaltain maaperälle. Vuodelta 2003 olevassa saarnassaan Wright toistaa useasti ilmausta "God damn America" (suom. Jumala kirotkoon Amerikan).


title: Jeremiah Wright

text: Maaliskuussa 2008 Barack Obama oli kommentoitunut yleisesti Jeremiah Wrightin mielipiteitä ennen ABC:n uutista siten, että "pastori Wright on kuin vanha setä, joka sanoo asioita, joista en ole aina samaa mieltä ("is like an old uncle who says things I don't always agree with"). Myöhemmin Obama ilmoitti 31.5.2008 eroavansa Chicagon Trinity United Church of Christ -seurakunnasta, vaikka Jeremiah Wright oli jo aiemmin vuoden 2008 alussa vetäytynyt papin tehtävistä eläkkeelle eikä siten enää tuossa vaiheessa toiminut Obaman pappina.


title: Isaiah Washington

text: Isaiah Washington (s. 3. elokuuta 1963) on yhdysvaltalainen näyttelijä. Hän syntyi Houstonissa, Texasissa, ja valmistui vuonna 1981 Willowridge High Schoolista. Hän palveli ilmavoimissa ja opiskeli Howardin yliopistossa.


title: Isaiah Washington

text: Washingtonin isä kuoli henkirikoksen uhrina vuonna 1976.


title: Isaiah Washington

text: Afroamerikkalainen Washington polveutuu oletettavasti sierraleonelaisesta mendekansasta. Hän onkin perustanut Gondobay Manga Foundation -hyväntekeväisyysjärjestön, joka pyrkii parantamaan maan asukkaiden elämänlaatua.


title: Isaiah Washington

text: Washington tunnetaan esimerkiksi televisiosarjasta "Greyn anatomia", josta hänet kuitenkin potkittiin T. R. Knightin kanssa syntyneen kiistan jälkeen. Hän on esiintynyt myös lukuisissa elokuvissa, kuten "Pahimmassa rikoksessa" (1999), "Exit Woundsissa" (2001) ja "Aavelaivassa" (2002).


title: Formula 1 -kausi 2010

text: Formula 1 -kausi 2010 oli Formula 1 -sarjan historian 61. kausi. Kaudella kilpaili ensimmäistä kertaa sitten vuoden 1997 kaksitoista tallia. Ennen uutta kautta formuloista vetäytyivät BMW ja Toyota, joten kaudella nähtiin yhteensä neljä tallia, jotka eivät ajaneet vuonna 2009. Vuoden 2010 maailmanmestaruuden voitti Red Bullin Sebastian Vettel, josta tuli myös kaikkien aikojen nuorin F1-maailmanmestari. Red Bull Racing voitti myös valmistajien maailmanmestaruuden.* Natacha Gachnang on omassa lehdistötiedotteessaan väittänyt olevansa tallin testikuljettaja.


title: Formula 1 -kausi 2010

text: Kautta edeltävä talvitestaus alkoi 1. joulukuuta nuorten kuljettajien testauksella. Testeissä käytettiin kauden autoja. Rahan säästämiseksi uusien autojen testaus on laskettu minimiin. Ennen kautta ajetaankin vain muutama yhteistesti, ja uusien sääntöjen mukaiset autot tuodaan radalle vasta helmikuussa 2010.


title: Formula 1 -kausi 2010

text: Aiempien suunnitelmien mukaan rengasvalmistaja Bridgestone olisi tuonut jo joulukuun testeihin kaudella 2010 käyttöönotettavat kapeammat eturenkaat. Kuitenkin vain harvat tallit olivat tuoneet uusien sääntöjen mukaisen kapeamman etusiiven, joten uusien renkaiden testaaminen siirrettiin vuoden 2010 puolelle.


title: Formula 1 -kausi 2010

text: Helmikuun alussa uusien autojen testaus aloitettiin yhteistestillä Valenciassa, jossa mukana olivat Ferrari, McLaren, Mercedes, Williams, Renault sekä Toro Rosso. Ferrari oli nopein kaikkina kolmena päivänä.


title: Formula 1 -kausi 2010

text: Seuraavalla viikolla testaus jatkui Jerezissä, jossa testauksen aloittivat Force India, Red Bull sekä Virgin. Jerezissä satoi ensimmäisenä ja kolmantena testipäivänä, mikä häiritsi tallien testausohjelmaa. Toisella Jerezin testiviikolla mukaan tuli Lotus. Myös tällä viikolla sade häiritsi testausta paljon.


title: Formula 1 -kausi 2010

text: Talvitestaus päättyi Barcelonaan helmikuun viimeisinä päivinä. Kaikki muut hyväksytyt tallit paitsi Hispania pääsivät testaamaan autojaan.Sakon Yamamoto korvasi Bruno Sennan Isossa-Britanniassa ja Karun Chandhokin Saksasta eteenpäin. Christian Klien korvasi Sakon Yamamoton Singaporen GP:ssä. Nick Heidfield korvasi Pedro de la Rosan Singaporen GP:stä eteenpäin.


title: Formula 1 -kausi 2010

text: Abu Dhabin GP:n jälkeen F1-autot ajattivat kuljettajia 3 päivän pituisissa nuorten kuljettajien testeissä 16.–17. marraskuuta. Tässä lista kuljettajista, jotka ajoivat tallin autoja.


title: Formula 1 -kausi 2010

text: Suomessa Formula 1 -lähetyksiä esitti kaudella 2010 maksutelevisiokanava MTV3 MAX.


title: Ron Eldard

text: Ronald Jason ”Ron” Eldard (s. 20. helmikuuta 1965) on yhdysvaltalainen näyttelijä. Hän syntyi seitsemästä lapsesta toiseksi nuorimpana Long Islandilla, New Yorkissa. Varhaista menestystä tuleva näyttelijä sai osakseen nyrkkeilijänä.


title: Ron Eldard

text: Eldard teki elokuvadebyyttinsä vuonna 1989. Hän on sittemmin esiintynyt muun muassa elokuvissa "Kun aseet vaikenevat" (1998) ja "Aavelaiva" (2002).


title: Purkaminen

text: Purkaminen voi tarkoittaa seuraavia asioita:


title: Vaanilan kartano

text: Vaanilan kartano on Hiidenveden rannalla, Lohjan Vaanilassa sijaitseva kartano. Lohjan museon vintillä on Vaanilan kartanosta peräisin oleva kärryjen ja vaunujen kokoelma.


title: Vaanilan kartano

text: Sarjaa Angela ja ajan tuulet kuvattiin kartanolla, ja kartano esiintyykin sarjassa Andersinin suvun maalaiskartanona.


title: Vaanilan kartano

text: 1600-luvulla rusthollari Heikki Heikinpoika Vaanila liitti yhteen Vaanilan kaikki viisi tilaa. Päätilat olivat Bergvik ja Jakobsberg. Vuosina 1701-1864 kartanon omisti Forsmanin suku ja sen jälkeen muun muassa Baer, Hammar sekä Bergroth -suvut. Vuonna 1879 kunnallisneuvos Carl Heitmannille osti kartanon. Heitmann perusti kartanon maille sanatorion.


title: Taidegraafikko

text: Taidegraafikko on kuvataiteilija, joka luo taideteoksia grafiikan tekniikoiden avulla. Taidegraafikko tekee kuvia pääasiassa erilaisilla painomenetelmillä, joissa kuva piirretään, raaputetaan, syövytetään tai valotetaan kuvalaatalle, josta otetaan vedoksia. Painetut vedokset katsotaan uniikeiksi taideteoksiksi, ja tavallisesti yhdestä kuvalaatasta valmistetaan vain tietty määrä vedoksia.


title: Taidegraafikko

text: Taidegrafiikka on teknisesti hyvin vaativa taiteen laji, ja sen hallitseminen edellyttää pitkää ja monipuolista koulutusta.


title: Kati (yritys)

text: Oy Kati Ab Kalajoki (tai Kalajoen Timanttikairaus) on malminetsinnän palveluihin erikoistunut urakointiyhtiö, jonka päätoimialana ovat timanttikairaukset sekä niihin liittyvät mittaukset. Yrityksellä on 35 vuoden kokemus kairauksista Suomessa, Ruotsissa, Norjassa ja Grönlannissa. Yhtiö on perustettu vuonna 1980 ollen tiettävästi Suomen ensimmäinen yksityisomisteinen timanttikairausurakoitsija, ja sen päätoimipaikka on Raution kylässä Kalajoella. Yrityksellä on 85 täysipäiväistä työntekijää.


title: Kati (yritys)

text: Malminetsintä tapahtuu usein äärimmäisissä olosuhteissa luonnon ehdoilla. Yrityksellä on myös ISO 14001 ympäristösertifikaatti. Yritys valmistaa itse kairausyksikkönsä omassa konepajassaan, joilla se on kairannut mm. Suomen syvimmän timanttikairausreiän, 1916 metriä, Kittilässä vuonna 2010.


title: Kati (yritys)

text: Asiakaspohjan muodostavat suuret ja pienet malminetsintä- tai kaivosyritykset, rakennuskiviteollisuus, ympäristötutkimuslaitokset, voimayhtiöt, kunnat, seutukunnat sekä erilaiset julkisen sektorin yhtiöt ja yhteisöt.


title: Kati (yritys)

text: Kati on saanut ympäristöystävällisistä toimintatavoistaan tunnustuksena mm. Suomen Kaivosteollisuus ry:n myöntämän Vuoden Ympäristöteko-palkinnon vuonna 2013 Tampereen Euromining-messutapahtumassa.


title: Peter Whitehead

text: Peter Whitehead (12. marraskuuta 1914 Menston, Englanti, Iso-Britannia – 21. syyskuuta 1958 Lasalle, Ranska) oli englantilainen kilpa-autoilija. Hän voitti Le Mansin 24 tunnin ajon vuonna 1951 yhdessä Peter Walkerin kanssa ajaessaan Jaguaria. Whitehead ajoi Formula 1 -sarjassa 1950-luvun alussa ja saavutti yhden palkintopallipaikan ja sai yhteensä 4 MM-pistettä.


title: Rodion Cămătaru

text: Rodion Gorun Cămătaru (s. 22. kesäkuuta 1958 Strehaia, Romania) on entinen romanialainen jalkapalloilija. Hän debytoi maansa pääsarjatasolla Universitatea Craiovan paidassa vuonna 1974. Cămătaru edusti joukkuetta kaksitoista vuotta ja voitti liigamestaruuden vuosina 1980 ja 1981. Vuonna 1986 hän siirtyi Dinamo Bukarestin riveihin, jossa hän voitti ensimmäisellä kaudellaan maalikuninkuuden tehden 44 maalia. Tällä maalimäärällä Cămătaru voitti Euroopan Kultaisen kengän. Myöhemmin saavutus on kyseenalaistettu useiden todistajien paljastettua viimeisissä kuudessa ottelussa syntyneiden 20 maalin olleen järjestettyjä, tämä sai UEFA:n myöntämään Kultaisen kengän toiseksi sijoittuneelle Toni Polsterille.


title: Rodion Cămătaru

text: Cămătaru lopetti uransa vuonna 1993, ja oli ennen sitä pelannut Belgiassa ja Hollannissa vuodesta 1989 lähtien. Viimeisen maalinsa ammattilaistasolla Cămătaru teki Hollannin cupin finaalissa vuonna 1993 Heerenveenin paidassa. Ottelun voitti kuitenkin Ajax.


title: Rodion Cămătaru

text: Maajoukkuetasolla Cămătaru edusti Romanian maajoukkuetta 75 kertaa ja teki 22 maalia. Arvokisoissa hän edusti maataan vuoden 1984 EM-kisoissa sekä vuoden 1990 MM-kisoissa.


title: Billy Zumbrun

text: Billy "The Kid" Zumbrun (s. 12. lokakuuta 1972) on entinen raskaansarjan nyrkkeilijä Yhdysvaltain Ogdenista, Utahista. Hän kohtasi urallaan monia aikansa huippunyrkkeilijöitä, kuten Riddick Bowen, Michael Grantin, ja Alexander Dimitrenkon.


title: Nicholas Hoult

text: Nicholas Caradoc Hoult (s. 7. joulukuuta 1989 Wokingham, Englanti) on brittiläinen näyttelijä. Hänet tunnetaan muun muassa elokuvista "Poika" ja "" sekä Tony Stonemin roolista televisiosarjassa "Skins – liekeissä".


title: Nicholas Hoult

text: Hoult seurusteli näyttelijä Jennifer Lawrencen kanssa vuosina 2011–2014.


title: Mike Bailey (näyttelijä)

text: Michael James Bailey (s. 6. huhtikuuta 1988 Bristol) on englantilainen näyttelijä. Bailey on tullut tutuksi "Skins – liekeissä" -televisiosarjan mukana roolista Sid Jenkinsinä. Hänellä on isosisko, Claire Louise.


title: Leptictidium

text: Leptictidium (nimen merkitys: ”hento näätä”) oli keskikokoinen, noin 60–90 sentin pituinen nisäkäs, joka eli Keski-Euroopan metsissä varhaisella eoseenilla, noin 50–40 miljoonaa vuotta sitten. Se oli nopealiikkeinen lihansyöjä, joka saalisti hyönteisiä, pieniä nisäkkäitä ja liskoja lehtikarikkeen seasta hyvään hajuaistiinsa luottaen. "Leptictidium" luultavasti liikkui hyppelemällä pitkien takaraajojensa varassa kuten nykyiset kengurut.


title: Joseph Dempsie

text: Joseph Maxwell ”Joe” Dempsie (s. 22. kesäkuuta 1987 Nottingham) on englantilainen näyttelijä. Hän tuli tunnetuksi televisiosarjasta "Skins – liekeissä", jossa hän esitti Chris Milesia ensimmäisellä ja toisella tuotantokaudella 2007–2008. Vuodesta 2011 alkaen hän on näytellyt Gendryä HBO:n fantasiasarjassa "Game of Thrones".


title: April Pearson

text: April Janet Pearson (s. 23. tammikuuta 1989 Bristol) on englantilainen näyttelijä. Pearson on tullut tutuksi "Skins – liekeissä" -sarjan mukana roolista Michelle Richardsonina.


title: April Pearson

text: Aprilin esittämä Michelle "Skins – liekeissä" -sarjassa on muodikas, hyväkroppainen ja kaunis. Tämä seurustelee Tony Stonemin kanssa (Nicholas Hoult). Michelle on seurustellut sarjassa myös Sidin (Mike Bailey) kanssa.


title: Hannah Murray

text: Hannah Murray (s. 1. heinäkuuta 1989) on englantilainen näyttelijä. Hän tuli tunnetuksi televisiosarjasta "Skins – liekeissä", jonka kahdella ensimmäisellä tuotantokaudella hän esitti Cassie Ainsworthia. Vuonna 2013 Murray palasi "Skinsiin" sarjan seitsemännelle tuotantokaudelle. Murray on esiintynyt myös muun muassa HBO:n televisiosarjassa "Game of Thrones", jossa hän on näytellyt Neilikkaa toiselta tuotantokaudelta alkaen.


title: Larissa Wilson

text: Larissa Wilson (s. 5. toukokuuta 1989) on englantilainen näyttelijä. Larissa on tullut tutuksi "Skins – liekeissä" -televisiosarjan mukana roolista Jal Fazerina. Hänet nähtiin myös vuonna 2009 kauhuelokuvassa "Tormented", joka kertoo koulukiusatusta pojasta joka kuolee ja palaa kummittelemaan kiusaajilleen, elokuvassa oli mukana myös "Skins – liekeissä" -sarjasta tuttu April Pearson. Larissa on myös vieraillut "Holby City" -sarjan yhdessä jaksossa, jossa hän esitti Rebecca Webster -nimistä henkilöä.


title: Larissa Wilson

text: Hän kävi koulua nimeltä John Cabot Academy, jossa "Skinsin" päähenkilöiden koulun Roundview-collegen sisäkuvaukset tehtiin.


title: Dev Patel

text: Dev Patel (gudžaratiksi: દેવ પટેલ) (s. 23. huhtikuuta 1990 Harrow) on brittiläinen elokuva- ja televisionäyttelijä sekä taekwondoin. Näyttelijänä hänet tunnetaan rooleistaan Anwar Kharralina teinidraamasarjassa "Skins – liekeissä" ja Jamal Malikina kriitikkojen ylistämässä Danny Boylen ohjaustyössä "Slummien miljonääri", joka voitti useita Oscar-palkintoja. Myös Patel sai vuonna 2008 valmistuneesta elokuvasta lukuisia palkintoja, kuten Critics' Choice -palkinnon ja Screen Actors Guild -palkinnon, ja hän oli ehdolla parhaan pääosanäyttelijän BAFTA-palkinnon saajaksi. Kamppailulajeissa hänellä on musta vyö taekwondossa ja hän voitti pronssimitalin vuonna 2004 AIMAA:n maailmanmestaruuskisoissa Dublinissa.


title: Dev Patel

text: Patel sai parhaan miessivuosan Oscar-ehdokkuuden roolistaan elokuvassa "Lion" (2016).


title: Dev Patel

text: Dev Patel syntyi Lontoon Harrow'ssa Englannissa hindulaisille, etnisesti gudžarateille intialaisille vanhemmille, jotka ovat molemmat syntyneet Nairobissa Keniassa. Hänen vanhempansa muuttivat toisista erillään Keniasta teini-ikäisinä ja tapasivat vasta Lontoossa, kun heidän sovittiin menevän naimisiin. Hänen äitinsä Anita on omaishoitaja ja isänsä Raj IT-konsultti. Hänellä on yksi sisarus, Komal-niminen isosisko.


title: Dev Patel

text: Patel kasvoi Rayners Lanen alueella Harrow'ssa ja kävi Longfieldin peruskoulua. Hän näytteli ensimmäisen kerran Sir Andrew Aguecheekia koulunäytelmässä "Loppiaisaatto". Patelille annettiin parhaan näyttelijän palkinto suorituksestaan ja hän kertoo, että hän tiesi sen jälkeen haluavansa näyttelijäksi. Myöhemmin hän kävi Whitmore High Schoolia ja sai arvosanan A* GCSE-draamakokeessa "omakohtaisesta tulkinnastaan Beslanin koulukaappauksen lapsesta". Hänen draamaopettajansa Niamh Wright on kertonut: "Dev oli lahjakas oppilas, joka teki minuun nopeasti vaikutuksen synnynnäisellä kyvyllään esittää suurta määrää erilaisia hahmoja mielikuvituksellisesti ja luovasti. […] Hänelle annettiin täydet pisteet GCSE-yleisöesityksestään, ja vieraileva tuomari liikuttui kyyneliin hänen rehellisestä tulkinnastaan, kun hän näytteli lasta Beslanin koulukaappauksessa Venäjällä." Hän suoritti lopulta A-level-tutkinnon vuonna 2007 työskennellessään "Skins"-televisiosarjassa.


title: Dev Patel

text: Patel on kertonut, että hän oli lapsena "hemmetin energinen" ja että hän joutui sen takia koulussa vaikeuksiin. Hänen äitinsä sai hänet harrastamaan kamppailulajeja, jotta hän voisi kanavoida energiaansa. Patel aloitti ensin karaten, josta hän piti, mutta hänen mukaansa "klubi oli todella huono […] hän jakeli meille vöitä." Patel alkoi harjoitella taekwondoa Rayners Lanella vuonna 2000. Hän osallistui säännöllisesti sekä kansallisiin että kansainvälisiin kilpailuihin, kuten vuoden 2004 AIMAA:n (Action International Martial Arts Association) maailmanmestaruuskisoihin Dublinissa, jossa hän voitti pronssimitalin. Maailmanmestaruuskisat pidettiin lokakuussa 2004, kun hänellä oli punainen vyö ja hän kilpaili juniorina muita punaisten ja mustien vöiden haltijoita vastaan. Hän pääsi semifinaaleihin, joissa hän hävisi mustan vyön haltijalle "hyvin tiukassa kamppailussa" ja sai lopulta pronssimitalin. Hän sai myöhemmin 1. danin mustan vyön 11. maaliskuuta 2006.


title: Dev Patel

text: Patel aloitti näyttelijänuransa vuoden 2006 loppupuolella, kun hän osallistui E4-kanavan teinidraamasarjan "Skins – liekeissä" koe-esiintymiseen. Patelin äiti näki ilmoituksen tilaisuudesta sanomalehdessä ja vei Patelin esiintymiseen, vaikka hänellä oli seuraavana päivänä koe. Kahden koe-esiintymisen jälkeen hänet otettiin näyttelemään teini-ikäistä brittiläis-pakistanilaista muslimia Anwar Kharralia. Samassa sarjassa näytelleiden Mike Baileyn (joka esitti Sid Jenkinsiä) ja Hannah Murrayn (joka esitti Cassie Ainsworthia) mukaan Anwarin hahmo perustui osittain Patelin luonteeseen ja rooli kirjoitettiin nimenomaisesti häntä varten sen jälkeen kun hänet oli otettu mukaan sarjaan. Patelilla ei ollut kokemusta ammattimaisesta näyttelemisestä ja hän sanoi, että "ensimmäisenä kuvauspäivänä en oikein tiennyt, mitä tehdä." Sarjan ensimmäiset osat esitettiin tammikuussa 2007 ja ne voittivat Kultainen ruusu -draamapalkinnon vuonna 2008. Sarja oli ehdolla BAFTA-televisiopalkintojen parhaan draamasarjan palkinnon voittajaksi. Patel jatkoi Anwarin esittämistä sarjan toisella tuotantokaudella, joka esitettiin helmikuussa 2008. Se voitti BAFTA-palkintogaalassa Philips-yleisöpalkinnon huhtikuussa 2009.


title: Dev Patel

text: Patel teki elokuvadebyyttinsä, kun hänet valittiin esittämään Danny Boylen elokuvan "Slummien miljonääri" päähenkilöä Jamal Malikia. Jamal Malik on intialainen muslimipoika, joka syntyy ja kasvaa köyhyydessä Mumbain slummeissa Intiassa. Boyle harkitsi rooliin satoja nuoria miesnäyttelijöitä, mutta havaitsi, että Bollywoodin pääosanesittäjät olivat yleensä "vahvoja ja komeita sankarityyppejä" eivätkä sellaisia henkilöitä, joita hän etsi. Boylen 17-vuotias tytär Caitlin kertoi hänelle brittiläisestä televisiodraamasta "Skins", jonka näyttelijäkaartiin Patel kuului. Viiden koe-esiintymisen jälkeen Patel valittiin rooliin lopulta elokuussa 2007. Elokuvan tuottaja piti alkuperäistä valintaa pääosan esittäjäksi, Ruslaan Mumtazia, liian hyvän näköisenä rooliin. Boyle kertoi: "Halusin tyypin, joka ei näyttänyt mahdolliselta sankarilta; halusin hänen ansaitsevan sen elokuvassa." Valmistautuakseen roolisuoritustaan varten Patel seurasi Boylea, kun tämä etsi sopivia kuvauspaikkoja, ja hän pääsi itsekin tarkkailemaan Dharavin slummeja. Hän työskenteli myös puhelinkeskuksessa ja pesi astioita hotellissa päivän ajan.


title: Dev Patel

text: "Slummien miljonäärin" julkaisun jälkeen vuoden 2008 lopussa Patel sai suorituksestaan useita palkintoja, mukaan lukien British Independent Film -palkinnon, National Board of Review -palkinnon, Chicago Film Critics Association -palkinnon ja kaksi Black Reel -palkintoa parhaasta näyttelijäsuorituksesta ja parhaasta läpimurtoesityksestä. Patel oli myös ehdolla Screen Actors Guild -palkinnon saajaksi parhaan sivuosanäyttelijän kategoriassa. Palkinto annettiin lopulta postuumisti Heath Ledgerille suorituksestaan elokuvassa "Yön ritari", mutta Patel sai Screen Actors Guildin palkinnon parhaasta näyttelijäkokoonpanosta, jonka hän jakoi yhdessä kymmenen muun "Slummien miljonäärin" näyttelijän kanssa. 8. tammikuuta 2009 Patel sai parhaan nuoren esiintyjän Critics' Choice -palkinnon. Hän oli ehdolla lisäksi kahden London Critics Circle -elokuvapalkinnon, parhaan sivuosanäyttelijän NAACP Image -palkinnon ja parhaan pääosanäyttelijän 62. BAFTA-palkinnon saajaksi. Itse elokuva sai neljä Golden Globe -palkintoa, kuten parhaan draamaelokuvan palkinnon, ja kahdeksan Oscar-palkintoa.


title: Dev Patel

text: Vuonna 2008 Patel koe-esiintyi M. Night Shyamalanin elokuvan "The Last Airbender" roolia varten. Elokuva perustuu animaatiosarjaan "Avatar: The Last Airbender". Helmikuussa 2009 ilmoitettiin, että Patel korvasi Jesse McCartneyn Zukon rooliin, sillä McCartneyn kiertue oli samaan aikaan kun näyttelijäkaartille suunniteltu leiri, jossa harjoitellaan kamppailulajeja. Shyamalan sanoi, että Patel oli "jo valmiiksi yksi niistä tyypeistä, joista olin kiinnostunut. Sitten näin "Slummien miljonäärin" ja kaverin vetovoima vain kasvoi". Kuvaukset alkoivat maaliskuussa 2009.


title: Dev Patel

text: Patel tapailee "Slummien miljonäärin" vastanäyttelijäänsä Freida Pintoa.


title: Kampasaniainen

text: Kampasaniainen ("Blechnum spicant") on kampasaniaiskasvien heimoon kuuluva saniaislaji. Ruusukkeena kasvavan kasvin lehdet ovat liuskoittuneet tiheästi kampamaisen näköisiksi. Kampasaniasta tavataan Euroopassa laajasti sekä erillisillä alueilla Aasiassa ja Pohjois-Amerikassa. Suomessa lajin pysyvät esiintymät ovat hävinneet, joten se on luokiteltu alkuperäisenä hävinneeksi.


title: Kampasaniainen

text: Monivuotisen kampasaniaisen maavarsi on lyhyt ja pysty. Lehtilavat ovat kapeanpuikeita tai suikeita ja tasaisen kampamaisesti pariliuskaisia. Kärkeä ja tyveä kohti kapenevat lehdet ovat kimppuina ruusukemaisesti. Itiöpesäkkeettömät, nahkeat kasvulehdet ovat 8–25 cm pitkiä ja viistoja. Tiheässä olevat liuskat ovat 3–5 mm leveitä. Harvemman näköiset itiölehdet ovat 15–40 cm pitkiä, pystyjä ja niiden liuskat ovat 1–2 mm leveitä. Itiöpesäkeryhmät ovat pitkiä, tasasoukkia ja katesuomuisia, ja ne sijaitsevat lehtilavan alapinnalla keskisuonen molemmin puolin. Itiöt kypsyvät elo-syyskuussa, mutta itiölehtiä esiintyy Suomessa kuitenkin harvoin. Kampasaniaisen kasvulehdet ovat talvivihreitä, mutta itiölehdet lakastuvat syksyllä.


title: Kampasaniainen

text: Kampasaniaisen levinneisyysalue pohjoisella pallonpuoliskolla on varsin hajanainen. Euroopassa sitä tavataan lähes koko mantereella Portugalista Kreikkaan, Romaniaan, Baltiaan ja Skandinaviaan saakka. Euroopan lähialueilla lajia kasvaa Turkissa, Kaukasuksella ja Pohjois-Afrikassa. Aasiassa kampasaniaista tavataan erillisillä alueilla Japanissa ja Kiinan keskiosissa. Laji on levinnyt myös Pohjois-Amerikan länsirannikolle Alaskasta Kaliforniaan. Suomessa kampasaniainen on aiemmin kasvanut useassa paikassa Ahvenanmaalla. Pysyvät esiintymät ovat hävinneet ja lajin katsotaan alkuperäisenä lajina hävinneen Suomesta. Viimeisin havainto kampasaniaisen alkuperäiseksi luokitellusta kasvustosta on vuodelta 1978 Ahvenanmaan Sundista. Laji on kuitenkin itsestään kaukolevinnyt uudelleen Suomeen. Sitä on löydetty viime vuosikymmenten aikana useasta paikasta eri puolilla maata tulokkaana, pohjoisimmillaan Enontekiöstä ja Kainuusta.


title: Kampasaniainen

text: Kampasaniainen kasvaa muun muassa havumetsissä, nummilla, tunturikoivikoissa ja vuorten juurilla. Suomessa sen elinympäristöja ovat tuoreet ja soistuneet havumetsät, tunturit ja myös purouomat. Alkuperäisten kampasaniaisesiintymien katoaminen Ahvenanmaalta johtui metsänhakkuista ja ojituksista sekä mahdollisesti myös liikakeruusta. Ahvenanmaa ja Manner-Suomi ovat kampasaniaisen levinneisyysalueen äärirajoilla, sillä ilmasto on lajille liian mantereinen. Kasvin itiöt leviävät kuitenkin tuulen mukana toisinaan hyvinkin kauas. Suomeen itiöitä kulkeutuu ilmeisesti länsituulien mukana Skandinaviasta.


title: Kampasaniainen

text: Kampasaniaista viljellään toisinaan koristekasvina.


title: Hoitokalastus

text: Hoitokalastus on kalastamista, jolla pyritään vähentämään joitakin kalalajeja järvestä. Hoitokalastuksen tarkoituksena on vähentää esimerkiksi särkikaloja, jotta muille kalalajeille olisi paremmat elinmahdollisuudet. Hoitokalastukseen voidaan suunnitelmallisesti Suomessa ryhtyä, mikäli kaloja on paljon ja kalasto on särkivaltainen tai särjet, ahvenet ja lahnat ovat pienikokoisia, kuhia, ahvenia ja muita petokaloja on vähemmän kuin 20 prosenttia kaloista, ravinnekuorman vähentämisenkin jälkeen sinilevää on runsaasti ja vedessä on runsaasti fosforia, joka kiertää järvessä kaloissa.


title: Vesistönhoito

text: Vesistönhoito on yhdistelmä erilaisia toimenpiteitä vesistöjen laadun parantamiseksi. Näitä voivat olla mm. yhdyskuntien jätevesien tehokkaampi puhdistaminen ennen niiden vesistöihin laskemista, teollisuuden päästöjen rajoittaminen, vedenhapetus, hoitokalastus jne. Monia vesistönhoitoon liittyviä toimenpiteitä on hankkeistettu Euroopan unionin rahastojen tuella.


title: Vesistönhoito

text: Hanke alkoi vuonna 2010 ja päättyi vuonna 2013. Hanke sai rahoituksensa EU:n Life+ -ohjelmasta (Life09 ENV/FI/000569). Hankkeen tavoitteena oli vesien tilan parantaminen sekä antaa kansalaisille ja järjestöille keinot osallistua vesien tilan seurantaan ja parantamiseen. Hankkeen yhteistyöryhmässä oli yli 70 tutkijaa ja asiantuntijaa. Hankkeen vastuuhenkilönä toimi Suomen Ympäristökeskus SYKEn edustaja Olli Malve.


title: Vesistönhoito

text: Hankkeen tuloksia ovat muun muassa järviwiki ja vesinetti -verkkopalvelut, joista ensimmäinen on suunnattu kansalaisille ja jälkimmäinen vesienhoidon ammattilaisille.


title: Vesistönhoito

text: John Nurmisen Säätiö aloitti vuonna 2004 Puhdas Itämeri -hankkeen Itämeren suojelemiseksi.


title: Zali Steggall

text: Zali Steggall (s. 14. huhtikuuta 1974 Sydney) on australialainen entinen alppihiihtäjä, joka kilpaili maailmancup-tasolla vuosina 1993–2002. Hän kilpaili lähes yksinomaan pujottelussa.


title: Zali Steggall

text: Steggal saavutti pronssia Naganon olympialaisten 1998 Hilde Gergin ja Deborah Compagnonin jälkeen hävittyään noin kolme kymmenystä voittajalle – kakkossijaan eroa oli puolestaan noin kaksi kymmenystä. Lisäksi hän saavutti Vailin MM-rinteillä 1999 kultaa niin ikään pujottelusta yli sekunnin erolla Pernilla Wibergiin. Mitalejaan lukuun ottamatta hän ei juuri menestynyt arvokisa-tasolla, muuten parhaana sijoituksenaan pujottelun 22:n tila Lillehammerin olympialaisissa 1994.


title: Zali Steggall

text: Maailmancupissa Steggali saavutti yhden voiton; Park Cityn pujottelussa 23. marraskuuta 1997. Lisäksi hän oli toinen Mammoth Mountainin pujottelussa noin vuotta myöhemmin. Viimeksi mainitulla kaudella hän oli pujottelucupin yhdeksäs.


title: Luoteisrannikon intiaanit

text: Luoteisrannikon intiaanit asuivat Pohjois-Amerikan luoteisrannikolla. Heillä oli rikas kulttuuriperinne, joka tulee esille muun muassa toteemipaaluissa. Tlingit, haidat, tsimshianit, kwakiutlit (kwakwaka'wakwit), rannikon salishit ja chinookit ovat näistä intiaaneista tunnetuimpia.


title: Luoteisrannikon intiaanit

text: Luoteisrannikon alue on Yhdysvaltain luoteisrannikolla Luoteis-Kaliforniasta rannikon athapaskojen seuduilta pohjoiseen, Kanadan länsirannikolle ja Alaskan kaakkoisrannikolle eyakien asuinalueelle noin 61 leveysasteelle Kordillieerien länsirinteillä, eli Alaskan, Brittiläisen Kolumbian, Washingtonin ja Kalifornian osavaltioiden länsiosissa.


title: Luoteisrannikon intiaanit

text: Pohjoisella luoteisrannikolla puhuttiin pääasiassa na dene-kieliä, etelämpänä erilaisa amerind-kieliä, muun muassa tshimshian-, wakasha-, salisha-, ja chinook-ryhmiin kuuluvia.


title: Luoteisrannikon intiaanit

text: Eyakien, tlingitien, haidojen ja tsimshianien alue oli lauhkeaa sademetsää. Luoteisrannikon intiaanit hankkivat elatuksensa erityisesti lohen ja muiden kelojen kalastuksella. monet heimot pyydystivät hylkeitä. Jotkut heimot metsästivät valaita ja muita merinisäkkäitä. Varsinkin pohjoisen luoteisrannikon olivat kehittäneet melko pitkälle edistyneen kulttuurin ja yhteiskunnan ilman maanviljelyä. Monissa luoteisrannikon kylissä omaisuus oli sosiaalisen arvostuksen mitta. Kalastus oli elinkeino, joka mahdollisti uutterille ihmisille suuria saaliita ja siten suuria omaisuuksia. Heimojen jäsenet jakautuivat kastijärjestelmän mukaan päälliköihin, tavalliseen kansaan ja orjiin. Rikkaat pitivät yltäkylläisiä pitoja. Merkkitapahtumina, kuten toteemipaalun pystytyksen, päällikön valtaannousun, taisteluvoiton, avioeron, kuoleman jne. yhteydessä järjestettiin juhlia, "potlatcheja", joihin liittyi uskonnollisia seremonioita, lahjojen vaihtoa, laulua ja tanssia. Potlach-juhlissa päällikkö jakeli heimolle lahjoja ja tuhosi omaisuuttaan heittämällä sitä veteen ja polttamalla, joilla tavoin kykeni näyttämään varallisuuttaan ja valtaansa.


title: Luoteisrannikon intiaanit

text: Monet heistä asuivat pitkissä puutaloissa, joissa asui monta perhettä eli noin 20-50 ihmistä, kylissä 300-500 ihmistä. He asuivat talvisin rannikoilla ja jokien ja purojen varsilla talvikylissä, ja keäisin oli tilapäisä asuinpaikkoja siellä, mistä ruokaa sai parheiten hankittua metsästämällä, kalastamalla tai keräämällä kasveja. Talvikylien paikka pyrittiin valitsemaan niin, että ne olivat myrskyiltä ja vihollisilta suojassa. Talot olivat 1-2 rivissä ovikaukko kohti vettä. Olivat taitavia kanootin rakentajia ja puutyöntekijöitä. Ruokaa valmistettiin kuumin kivin täyteyissä koreissa ja maahan kaivetuissa peitetyissä kuopissa, joissa oli kuumia kiviä. Kalaa säilöttiin savustamalla.


title: Luoteisrannikon intiaanit

text: Luoteisrannikon na dene-kieliä puhuvat intiaanit saattoivat saapua asuinseudulleen ehkä 8 500 vuotta sitten.


title: Luoteisrannikon intiaanit

text: Tribal Directory luettelee alueelta seuraavat heimot:


title: Kapteeni

text: Kapteeni voi tarkoittaa seuraavia asioita:


title: Deventer

text: Deventer on kunta ja kaupunki Alankomaissa Overijsselin provinssissa. Asukkaita kunnassa on 97 331 (1.2.2008) ja väestötiheys on 741/km². Kunnan pinta-ala on 134,37 neliökilometriä, josta vettä on 3,06 km². Deventerin pormestarina toimii Andries Heidema. Kaupungin keskuspaikka on samanniminen, kuin kuntakin. Deventer sijaitsee suurimmaksi osaksi IJssel -joen itärannalla.


title: Deventer

text: Deventer oli hansakaupunki. Vuonna 2005 Bathmenin kunta (asukkaita 5 000) liitettiin Deventeriin.


title: Deventer

text: Deventer sijaitsee tärkeiden Amsterdam / Utrecht–Amersfoort–Osnabrück–Berliini / Hampuri ja Groningen–Zwolle–Arnhem–Nijmegen -rautateiden risteämäkohdassa. Myös moottoritie A1 (Amsterdam–Berliini–Moskova) kulkee Deventerin kautta.


title: Deventer

text: Kaupunki on Alankomaiden jalkapallon toiseksi korkeimmalla sarjatasolla Eerste divisiessä pelaavan Go Ahead Eaglesin kotipaikka.


title: Deventer

text: "Sisältää myös kylät"


title: Muukalainen (albumi)

text: Muukalainen on suomalaisen laulaja Topi Sorsakosken sooloalbumi, joka julkaistiin vuonna 2000 levymerkillä Edel Records. Se nousi Suomen virallisen listan sijalle 24.


title: Muukalainen (albumi)

text: Sovitukset: Tapani Puranen, kitarasovitukset: Jyrki Telilä ja Tapani Puranen.


title: Jossakin... Suomessa

text: Jossakin... Suomessa on suomalaisen Topi Sorsakoski ja Kulkukoirat -yhtyeen live-albumi, mikä äänitettiin Vantaan, Joensuun, Parikkalan ja Keuruun keikoilta. Kolmestakymmenestä kappaleesta 17 valitsi Sorsakoski itse. Joihinkin kappaleisiin ei saatu käännöslupia riittävän ajoissa. Albumi julkaistiin vuonna 2005.


title: Jossakin... Suomessa

text: Sovitukset: Topi Sorsakoski ja Kulkukoirat.


title: Herma Bauma

text: Hermine "Herma" Bauma (23. tammikuuta 1915 Wien – 9. helmikuuta 2003 Wien) oli itävaltalainen yleisurheilija, joka kilpaili keihäänheitossa. Bauma on tullut tunnetuksi myös käsipalloilijana. Hän voitti kultaa Lontoon olympialaisten keihäänheitossa vuonna 1948 tuloksella 45,57.


title: Herma Bauma

text: Bauma voitti Itävallan mestaruuden keihäänheitossa yhteensä 15 kertaa vuosina 1931–1934, 1936–1937, 1941–1943, 1946–1950 ja 1952 sekä viisiottelussa kolme kertaa vuosina 1932–1933 ja 1947. Hän teki viisiottelussa Itävallan ennätyksen 221 pistettä vuonna 1932 ja 250 pistettä vuonna 1933. Keihäänheitossa hän paransi Itävallan ennätystä yhteensä neljätoista kertaa, ensimmäisen kerran vuonna 1931 tuloksellaan 36,31 m. Wienissä 1. toukokuuta 1933 hän ylitti ensimmäisenä itävaltalaisnaisena 40 metrin rajan tuloksellaan 40,23 m. Vuonna 1936 hän heitti Euroopan ennätykset 44,69 m ja 45,71 m sekä vuosina 1947 ja 1948 maailmanennätykset 48,21 m ja 48,63 m. Viimeksi mainittu säilyi Itävallan ennätyksenä kesäkuuhun 1959 saakka.


title: Dinkelland

text: Dinkelland on kunta Alankomaissa Overijsselin provinssissa, Saksan rajalla. Asukkaita kunnassa on 26 120 (1.2.2008) ja väestötiheys on 149/km². Kunnan pinta-ala on 176,81 neliökilometriä, josta vettä on 1,03 km². Dinkellandin pormestarina toimii Frans Willeme. Kunnan keskuspaikka on Denekamp, jossa myös kunnantalo sijaitsee. Lyhyen aikaa kunta tunnettiin Denekampina (yksi Dinkellandin asutuskeskus). Vuonna 2002 kunta uudelleennimettiin.


title: Dinkelland

text: Slovakiassa sijaitseva Liptovský Mikuláš on Dinkellandin yhteistyökaupunki.


title: Dinkelland

text: Pienet asutuskeskukset:


title: Dario Knežević

text: Dario Knežević (s. 20. huhtikuuta 1982 Rijeka, Jugoslavia) on kroatialainen jalkapalloilija, pelipaikaltaan keskuspuolustaja. Hän edustaa 1. HNL:ssa pelaavaa Rijekaa.


title: Eugene Klein

text: Eugene Klein voi viitata seuraaviin henkilöihin:


title: MeSH

text: Medical Subject Headings (MeSH) on metadatajärjestelmä biologiaa ja muita luonnontieteitä käsittelevien julkaisujen ja kirjojen hierarkkiseen indeksointiin. Sen on luonut ja sitä ylläpitää Yhdysvaltain kansallinen lääketieteellinen kirjasto, ja sitä käytetään MEDLINE/PubMed-tietokannassa. Järjestelmä on vapaasti käytettävissä internetissä.


title: MeSH

text: Järjestelmä sisältää useita pääluokkia, jotka merkitään kirjaimella: anatomia (A), organismit (B), taudit (C), kemikaalit ja lääkkeet (D) ja niin edelleen. Luokkien lisämääreet on numeroitu hierarkkisesti siten, että yksittäinen aihe, esimerkiksi tietty sairaus, saa numerosarjan, josta selviää mihin yläluokkiin sairaus kuuluu.


title: Lahden kaupunginkirjasto

text: Lahden kaupunginkirjasto on Lahden kaupungin ylläpitämä julkinen kirjasto. Lahden kaupungin alueella pääkirjaston lisäksi asukkaita palvelevat Ahtialan, Jalkarannan, Kärpäsen, Launeen, Liipolan, Mukkulan, Renkomäen ja Nastolan lähikirjastot sekä kirjastoautot Pegasos ja Eepos, jonka reitti kulkee entisen Nastolan kunnan alueella.


title: Lahden kaupunginkirjasto

text: Lahden kaupunginkirjasto kuuluu yhdessä Päijät-Hämeen muiden kirjastojen kanssa Yhteinen verkkosivusto on palvellut kaikkia maakunnan kirjastonkäyttäjiä joulukuusta 2013 alkaen. Toukokuussa 2018 avattiin uusi, yhteinen aineistotietokanta Lastu-Finna.


title: Lahden kaupunginkirjasto

text: Lahden kaupunginkirjaston pääkirjaston, Lahden kaupunginkirjasto-maakuntakirjaston, kirjastorakennus voitti vuoden betonirakenne -kilpailun 1990. Kirjastotalon arkkitehtisuunnittelutoimistona oli arkkitehtitoimisto Arto Sipinen Ky. Sisustuksen suunnittelivat arkkitehdit Ursula Lähteenkorva-Nakai ja Ulla Korpela. Päärakennuksen taideteoksista keskeisin on taiteilija Ritva Puotilan suunnittelema paperikudos "Vedenjakaja" (1992). Muita taideteoksia ovat keraamikko Heikki Rahikaisen "Savitaulu" musiikkiosastolla, graafikko Tapani Mikkosen "Grafiikanlehti" lukusalissa ja taiteilija Jaana Rämän paperimaalaus "NI-ME-TÖN" tutkijanhuoneiden käytävällä.


title: Lahden kaupunginkirjasto

text: Pääkirjasto sijaitsee Paavolan kaupunginosassa, kaupunginteatterin ja aikuisopiston vieressä, osoitteessa Kirkkokatu 31.


title: Lahden kaupunginkirjasto

text: Pääkirjaston tiloissa palvelee myös Lahden kaupungin palvelupiste Lahti-piste, jossa on tarjolla monipuolisesti kaupungin palveluita. Pisteeltä voi kaupunkilainen ostaa muun muassa asukaspysäköinnin luvat, yritysten yleispysäköintikortit, kalastajien pyydysmerkit ja paikallisliikenteen matkakortit. Lahti-Pisteessä on myös tarjolla tietoa kaupungin kulttuuritarjonnasta ja liikuntapaikoista. Lisäksi pisteellä järjestään teema- ja asiantuntijapäiviä, jolloin on tarjolla muun muassa monipuolista tietoa järjestöjen ja yhdistysten toiminnasta Lahdessa sekä kaupungin tarjoamista palveluista.


title: Lahden kaupunginkirjasto

text: Normaalien aukioloaikojen lisäksi pääkirjastossa voi asioida omatoimisesti arkiaamuisin klo 8 - 10, jolloin on mahdollista etsiä itse aineistoa, hakea varauksia, lainata ja palauttaa sekä käyttää asiakastietokoneita.


title: Lahden kaupunginkirjasto

text:
Ensimmäinen lainakirjasto perustettiin Hollolan Lahteen vuonna 1876 ravintoloitsija Karolina Moesbellin ja kelloseppä Johan Erland Andelinin järjestämien arpajaisten tuoton avulla. Pitäjänkirjastoja oli perustettu jo tätä ennen, Hollolan pitäjään vuonna 1851 ja Asikkalaan sekä Orimattilaan 1860.
Vuonna 1912 kirjasto sai tilat vastavalmistuneesta kaupungintalosta. Omat tilat kirjasto sai Hämeenkadulta vuonna 1928 Hotelli Lahden entisistä tiloista. Näissä tiloissa kirjasto toimi vuoteen 1967 asti. Tänä aikana myös kaupunginosien kirjastoja perustettiin. Vuodesta 1967 vuoteen 1990 kirjasto toimi konserttitalossa Hollolankadulla. Vuonna 1990 edessä oli muutto nykyisiin toimitiloihin Saimaankadun ja Laaksokadun risteykseen. Ensimmäinen kirjastoauto, Karolina Moesbellin mukaan nimetty Karoliina, otettiin käyttöön vuonna 1972.


title: Lahden kaupunginkirjasto

text: Lahden kaupunginkirjastosta tuli maakuntakirjasto vuonna 1975. Sen tehtävä maakuntakirjastona muuttui alueellista kehittämistehtävää hoitavaksi kirjastoksi vuoden 2018 alussa.


title: Capelle aan den IJssel

text: Capelle aan den IJssel on Alankomaissa Etelä-Hollannin provinssissa sijaitseva kunta. Kaupungissa on 65 352 asukasta (31.12.2008), ja väestötiheys on 4 570 as./km². Kunnan pinta-ala on 15,42 neliökilometriä, josta vettä on 1,12 km². Capelle aan den IJsselin pormestari on Peter Oskam. Kunta sijaitsee Rotterdamin kaupungin itäpuolella Hollandse IJssel -joen rannalla. Koillisessa kunta rajautuu Nieuwerkerk aan den IJsseliin ja etelässä Krimpen aan den IJsseliin.


title: Capelle aan den IJssel

text: Capelle aan den IJsselin teollisuus työllistää 38 000 ihmistä. Kunnan Hoofdweggebiedillä on 1980-luvulla rakennettu teollisuusalue (). Kunnassa on myös toinen teollisuusalue, Rivium, joka on rakennettu 1990-luvulla. Riviumissa toimivat muun muassa Sodexho Nederland ja energiayhtiö Eneco.


title: Capelle aan den IJssel

text: Kunnassa asuvat esimerkiksi Alankomaiden aiempi pääministeri Jan Peter Balkenende ja poliitikko Ab Klink.


title: Dorin Mateuț

text: Dorin Mateuț (s. 5. elokuuta 1965 Bogata-Curtuiuș, Romania) on entinen romanialainen jalkapalloilija. Hän debytoi maansa pääsarjatasolla Corvinul Hunedoaran paidassa vuonna 1981. Kaudella 1986/87 hän siirtyi Dinamo Bukarestin riveihin. Kaudella 1988/89 Mateuț teki joukkueelleen 43 ja voitti siten Euroopan Kultaisen kengän sinä vuonna. Seuraavana vuonna hän voitti Dinamon paidassa maansa mestaruuden. Myöhemmin hän pelasi ulkomailla vaihtelevalla menestyksellä, Espanjassa ja Italiassa.


title: Dorin Mateuț

text: Maajoukkuetasolla Mateuț debytoi Romanian maajoukkueessa vuonna 1984 Algeriaa vastaan ja kuului maansa joukkueeseen vuoden 1990 MM-kisoissa. Yhteensä hän pelasi 56 maaottelua, joista viimeisin vuonna 1991, ja teki niissä kymmenen maalia.


title: Kim Hyang-mi

text: Kim Hyang-mi (s. 19. syyskuuta 1979) on pohjoiskorealainen pöytätennispelaaja. Hän saavutti kaksinpelin olympiahopeaa Ateenasta 2004 hävittyään finaalissa kiinalaiselle Zhang Yiningille. Hän osallistui myös Atlantan kesäolympialaisiin 1996.


title: Dzanga-Sanghan kansallispuisto

text: Dzanga-Sanghan kansallispuisto on luonnonsuojelualue Keski-Afrikan tasavallan lounaisosassa. Puisto sijaitsee lähellä Bayangan kylää, jonne pääsee sekä maanteitse että lentäen Banguista. Se tunnetaan suurista nisäkkäistään, ja etenkin metsänorsun suojelualueena.


title: Dzanga-Sanghan kansallispuisto

text: Puisto on perustettu vuonna 1990. Puiston pinta-ala on yli 4 589 km². Se ulottuu valtionrajalle asti ja jatkuu yhtenäisenä Sanghan suojelualueena Kamerunin ja Kongon puolelle. Elefanttien lisäksi puistossa on gorilloita, simpansseja, bongo-antilooppeja ja kafferipuhveleita. Kolmen maan suojelualueiden muodostama alue liitettiin luonnonarvoihin liittyvin perustein vuonna 2012 Unescon Maailmanperintöluetteloon. Se tunnetaan gorilloista ja norsuista


title: Denis Kolodin

text: Denis Aleksejevitš Kolodin (, s. 11. tammikuuta 1982 Kamyšin Neuvostoliitto) on venäläinen jalkapalloilija, joka edustaa FK Dynamo Moskovaa. Pelipaikaltaan Kolodin on puolustaja. Kolodin on tunnettu kovista kaukolaukauksistaan.


title: Denis Kolodin

text: Kolodin aloitti ammattilaisuransa FC Olimpia Volgogradissa vuonna 2000. Kahden kauden, 14 maalin ja 66 liigaottelun jälkeen Kamyšinista kotoisin oleva Kolodin siirtyi FK Elistaan. Elistassa 44 ottelua pelannut ja 3 maalia tehnyt venäläinen siirtyi vuonna 2004 Krylja Sovetoviin ennen siirtymistään nykyiseen seuraansa vuonna 2005.


title: Denis Kolodin

text: Kolodin debytoi Venäjän maajoukkueessa vuonna 2004. Vuonna 2008 Kolodin pelasi ensimmäiset arvokisansa, kun Guus Hiddink valitsi hänet Venäjän ryhmään EM-kisoihin. Kolodin pelasi kaikki kolme alkulohkon ottelua, sekä puolivälieräottelun Hollantia vastaan.


title: Keskiyö hyvän ja pahan puutarhassa

text: Keskiyö hyvän ja pahan puutarhassa () on yhdysvaltalaisen toimittaja John Berendtin vuonna 1994 julkaistu dokumenttiromaani. Teoksen suomensi WSOY:lle 1997 Seppo Loponen. Siitä muodostui bestseller, joka pysyi esimerkiksi "The New York Timesin" bestseller-listalla yli neljän vuoden ajan. Clint Eastwood ohjasi romaanin pohjalta samannimisen elokuvan vuonna 1997.


title: Keskiyö hyvän ja pahan puutarhassa

text: Romaani "Keskiyö hyvän ja pahan puutarhassa" kuuluu samaan dokumenttiromaanin genreen kuin esimerkiksi Truman Capoten "Kylmäverisesti". Romaanin punainen lanka kehkeytyy surmatapauksen ympärille, joka tapahtui 2. toukokuuta 1981 georgialaisessa Savannahin kaupungissa. Tuona aamuyönä antiikkikauppias Jim Williams (1930−1990) ampui kartanonsa työhuoneessa väkivaltaisen ja irrallista elämää viettäneen Danny Hansfordin (1960−1981), joka oli työskennellyt hänen henkilökohtaisena apulaisenaan ja johon hänellä oli ollut homoseksuaalinen suhde. Surmatapausta puitiin vuosien varrella jopa neljässä oikeudenkäynnissä, kunnes Williams sai vapauttavan tuomion vuonna 1989.


title: Keskiyö hyvän ja pahan puutarhassa

text: Berendtin romaaniinsa liittämässä kirjailijan huomautuksessa hän väittää kaiken teoksessa kuvatun todella tapahtuneen. Näin ei kuitenkaan voi olla. Berendt nimittäin muutti Savannahiin vasta veriteon jälkeen, vaikka hän kirjan alkupuolella kuvaa laveasti rikosta edeltävää ystävyyttään Williamsin kanssa. Myös muita ilmeisen fiktiivisiä jaksoja löytyy. Newyorkilainen Berendt vietti 1980-luvun aikana pitkiä jaksoja Savannahissa, ja hänen tarkoituksenaan oli alusta pitäen kirjoittaa tutkimustensa pohjalta kirja.


title: Keskiyö hyvän ja pahan puutarhassa

text: "Keskiyö" on leimallisesti Savannah-romaani, sillä kerronnassa painottuu kaupungin historian ja nykytilan kuvaus, ja paikallistuntu on vahva. Itse asiassa romaanin ensimmäinen puoli keskittyy kaupungin ja sen omaleimaisten persoonallisuuksien kuvailuun. Esimerkiksi laulajatar Emma Kellystä ja keksijä Luther Driggersistä kertovat luvut ”Kuudentuhannen laulun nainen” ja ”Keksijä” ovat surmatapauksen kannalta tarpeettomat. Suuri osa henkilöistä, Emma Kellyn lisäksi muitten muassa transvestiitti tanssijatar Lady Chablis (synt. 1957) (esittely luvussa ”Savannahin Suurkeisarinna”) ja kaupunkisuojeluaktivisti Lee Adler (esittely luvussa ”Se ei ole leuhkimista, jos sen on todella tehnyt”), esiintyy romaanissa omalla nimellään.


title: Keskiyö hyvän ja pahan puutarhassa

text: "Keskiyö" on helppolukuinen lukuromaani. Esimerkiksi henkilökuvat, journalistiset arkkitehtuurikuvaukset ja dokumentaatio Savannahin paluusta takaisin loistoonsa tilastaan, jossa se oli ollut kuin ”kaunis nainen, jolla on likaiset kasvot” (s. 53), on sujuvasti kirjoitettu. Jännityselementin Berendt kuitenkin tuo mukaan vasta kirjan puolivälissä, kun ampumatapaus jo on sattunut. Loppupuolen jännitys syntyy neljän murhaoikeudenkäynnin ympärille. Yliluonnollisen aspektin romaani saa voodoopapitar Minervasta, johon ajatuksen voimaan uskova Williams turvautuu valmistautuessaan toiseen oikeudenkäyntiinsä. Teoksen nimi juontaa tästä aspektista: Minervan mukaan magian kannalta tärkeitä hetkiä hautausmaalla ovat puoli tuntia ennen ja puoli tuntia jälkeen keskiyön – silloin magian harjoittajan täytyy työskennellä puutarhassa eli hautausmaalla, ensin puoli tuntia hyvään ja sitten puoli tuntia pahaan keskittyen.


title: Keskiyö hyvän ja pahan puutarhassa

text: Berendtin keskeiset teemat versovat Savannahin konservatiivisuudesta. Seksuaalista puritaanisuutta ja kaksinaismoralismia hän käsittelee muun muassa kuvatessaan reaktioita, joita Williamsin poikkeava seksuaalisuus herättää kaupunkilaisissa, sekä sijoittaessaan vapaamielisen Lady Chaplisin debytanttitanssiaisiin luvussa ”Musta menuetti”. Käsittelemällä Lee Adlerin valtakunnallista mainetta Savannahin historiallisen keskustan pelastajana ja köyhien asuinolojen parantajana Berendt tuo esiin sen sattumanvaraisuuden, jolla kunniaa saatetaan jaella.


title: Keskiyö hyvän ja pahan puutarhassa

text: Bestseller sovitettiin Hollywoodissa elokuvaksi kolme vuotta ilmestymisensä jälkeen. Clint Eastwood ja käsikirjoittaja John Lee Hancock muokkasivat vuoden 1997 elokuvaansa varten Berendtin romaania rajusti. Esimerkiksi neljä oikeudenkäyntiä supistettiin yhdeksi. Muutamien omalla nimellään romaanissa esiintyneiden henkilöiden nimiä muunnettiin.


title: Dinijar Biljaletdinov

text: Dinijar Rinatovitš Biljaletdinov (, s. 27. helmikuuta 1985) on venäläinen jalkapalloilija, joka edustaa Spartak Moskovaa. 186 senttimetriä pitkä Biljaletdinov on pelipaikaltaan keskikenttäpelaaja.


title: Dinijar Biljaletdinov

text: Monipuolinen pelaaja Biljaletdinov voi pelata vasenta laitaa, keskellä tai hyökkäävänä keskikenttäpelaajana hyökkääjien takana. Parhaiten hänet tunnetaan hyvänä syöttelijänä ja harhauttelijana.


title: Dinijar Biljaletdinov

text: Koko uransa Lokomotiv Moskovassa pelannut Biljaletdinov nostettiin seuran edustusjoukkueeseen vuonna 2004. Biljaletdinov nousi nopeasti Venäjän maajoukkueeseen Jegor Titovin ja Dmitri Loskovin lopettaessa maajoukkueuransa.


title: Dinijar Biljaletdinov

text:
Biljaletdinov valittiin Venäjän joukkueeseen vuoden 2008 EM-kisoihin.
Hän siirtyi kesällä 2009 Evertoniin. Tammikuussa 2012 hänet myytiin Spartak Moskovaan.


title: .mt

text: .mt on Maltan Internet-maakoodi verkkotunnuksia varten. Sitä hallinnoi NIC Malta. Tunnus otettiin käyttöön vuonna 1992.


title: Miyuki Kanbe

text: Miyuki Kanbe ( "Kanbe Miyuki") (7. toukokuuta 1984 – 18. kesäkuuta 2008) oli japanilainen näyttelijä, joka harrasti myös laulamista.


title: Miyuki Kanbe

text: Hän tuli tunnetuksi esittäessään Usagi Tsukinoa "Sailor Moon" -musikaaleissa vuosina 2000–2001. Hän oli kolmas tätä tehtävää hoitanut. Elokuvassa "" (2003) hän esitti Kyoko Kakeita. Hän myös esitti Hinaka Tachibanaa "Kamen Rider Hibiki" -televisiosarjassa vuosina 2005–2006 ja siihen liittyvässä elokuvassa "Kamen Rider Hibiki & The Seven Fighting Demons" (2005). Lisäksi hän lauloi kaksi ensimmäistä "Pichi Pichi Pitch" -animesarjan alkutunnuskappaletta.


title: Miyuki Kanbe

text: Helmikuussa 2008 hän joutui jättämään paikkansa Les Misérables -musikaalissa terveytensä vuoksi. Sen jälkeen hän joutui käymään usein sairaalassa, kunnes hän kuoli sydänvikaan 24-vuotiaana.


title: Gallo

text: Gallo on Ranskassa puhuttu kieli. Se on romaaninen kieli ja kuuluu oïl-kieliin, mutta toisinaan se on määritelty ranskan murteeksi. Sitä puhutaan Bretagnessa ja Länsi-Ranskassa pitkin Normandian rajaa. Itä-Bretagnen (Haute Bretagnen) alue tunnetaan gallon kielestä, ja sen länsiosassa bretonin kielellä on ollut ilmeisempää vaikutusta gallon kieleen läheisyyden vuoksi, mutta kaiken kaikkiaan gallon sanasto on enimmäkseen latinalainen.


title: Gallo

text: Gallo kuuluu oïl-kieliin, jotka ilmestyivät Ranskaan 500-luvulla. Gallo erkani muista kielistä lähinnä säilyttämällä muita oïl-kieliä vanhempia piirteitä. Galloa puhuttiin alkujaan Marche de Neustriessa, joka vastaa Bretagnen ja Normandian rajamaita, ja Le Mansissa Mainessa, josta se levisi Bretagnen länsiosiin. Gallo kärsi aikaisista yhteyksistään ranskan kieleen, mutta se säilyi kuitenkin pitkään elinvoimaisena kielenä. Ranskan vallankumouksen jälkeen sen asema alkoi heiketä hallinnon ajaessa ranskaa koko kansan kieleksi pienten alueellisten kielten kustannuksella.


title: Gallo

text: Rennesin kaupungin yhdellä metroasemalla kyltit ovat sekä ranskaksi että galloksi, mutta muuten kieli ei juuri näy samalla tavalla kuin bretoni. Nykyisin galloa opetetaan seitsemässä korkeakoulussa ja seitsemässä valtion lukiossa. Yksityiset koulut eivät tarjoa gallon kielen opetusta. Vuodesta 1982 gallon on voinut suorittaa toisena kielenä yliopistoissa. Gallon on valtio tunnustanut alueelliseksi vähemmistökieleksi vuodesta 2008. Useat ranskalaiset pitävät gallon kieltä kuitenkin vain surkeasti puhuttuna ranskana. Itä-Bretagnen Pays Gallon alueella yhtyeet, kuten Tri Yann, ovat alkaneet laulaa galloksi (tosin Bretagnessa kiinnostuksen herättäminen ja kielien elvytys arkikielinä keskitetään bretonin kieleen).


title: Kalevalaisten naisten liitto

text: Kalevalaisten naisten liitto on poliittisesti sitoutumaton perinne- ja kulttuurijärjestö, johon kuuluu 58 jäsenyhdistystä Suomessa sekä lisäksi neljä yhdistystä Ruotsissa. Yhdistyksissä on yhteensä noin 4 000 jäsentä. Järjestö sai alkunsa 1930-luvulla kalevalaisten naisten patsastoimikunnasta. Nykyistä nimeään järjestö on käyttänyt vuodesta 1954. Kalevalaisten naisten liitto omistaa suuren korualan liikeyrityksen Kalevala Korun. Liitto järjestää kulttuuritapahtumia, seminaareja ja matkoja. Järjestö nimeää jäseniä yhdistäväksi tekijäksi kalevalaisuuden etsimisen nykyajasta. Liiton jäsenlehti on neljästi vuodessa ilmestyvä "Pirta".


title: Kalevalaisten naisten liitto

text: Ajatus naisista vaalimassa kalevalaista kulttuuria syntyi kirjailija Elsa Heporaudan ajatuksesta Kalevalan 100-vuotisjuhlissa vuonna 1935. Hän ihmetteli, miksi yleisö pukeutui iltapukuihin ja frakkeihin Suomen kansalliseepoksen juhlapäivänä. Juhlassa ainoana kansallispukuun pukeutunut Heporauta pohti mitä voitaisiin tehdä suomalaisen kansankulttuurin ja kansanperinteen hyväksi.


title: Kalevalaisten naisten liitto

text: Heporaudan aloitteesta perustettiin Muistomerkkitoimikunta, jonka tavoitteena oli pystyttää patsas Kalevalan aineiston runonlaulajanaisten muistoksi. Muistomerkin aiheeksi valittiin Louhi. Patsaan rahoittamiseksi alettiin valmistaa suomalaisten muinaiskorujen jäljennöksiin perustuvia koruja. Patsashankkeesta sai alkunsa Kalevala Koru -yritys. Kuvanveistäjä Eemil Halosen vuonna 1940 tekemä pronssinen patsas nuoresta Louhesta on Kalevala Koru Oy:n myymälässä Helsingissä. Sodan syttyminen muutti suunnitelmat ja järjestö siirtyi hyväntekeväisyystoiminnan pariin. Vuonna 1941 Muistomerkkiyhdistyksen nimi vaihdettiin Kalevalaiset Naiset ry:ksi ja Kalevala Korusta perustettiin osakeyhtiö. Kalevalaiset Naiset ry lahjoitti korun Saksan naisten valtakunnanjohtajalle, rouva Gertrud Scholtz-Klinkille vuonna 1942 tämän Suomen-vierailun yhteydessä.


title: Kalevalaisten naisten liitto

text: Helsingistä Kalevalaisten naisten toiminta laajeni 1940-luvulla maan suurimpiin kaupunkeihin. Elsa Heporauta puhui kalevalaisuuden etsimisestä nykyajassa. Kotimaisuuden ja kalevalaisen hengen olisi mahdollista näkyä kaikilla elämänaloilla, kotikulttuurissa esimerkiksi sisustuksessa, vaatteissa ja kasvatuksessa. 1950-luvulla Heporauta perusti maakuntiin yhdistyksiä tekemään kalevalaista kulttuurityötä. Vuonna 1954 kattojärjestöksi perustettiin Kalevalaisten Naisten Liitto. Suvijuhlista, sittemmin kulttuuripäivistä tuli suosittuja tapahtumia. Liiton jäsenmäärä on pysynyt tasaisesti 4000 paikkeilla.


title: Kalevalaisten naisten liitto

text: Liiton tavoitteena on siirtää kulttuuria ja arvoja uusille sukupolville ja luoda samalla uutta perinnettä. Yleisiä toimintoja ovat teatteri- ja museovierailut sekä kirjallisuuspiirit. Useilla jäsenyhdistyksillä on myös esiintyviä ryhmiä. Myös sukukansoja ja -kieliä muistetaan. Liitto on julkaissut kirjallisuutta ja osallistunut perinnekeruiden järjestämisiin. Vuosittain vaihtuvan teeman alla yhdistykset järjestävät kulttuuritapahtumia, seminaareja ja matkoja. Teemoja ovat olleet muun muassa kansalliset merkkipäivät, Kantelettaren juhlavuosi, käsillä tekemisen taidot, kulttuurimaisemat, ruokakulttuurit ja hyvät tavat.


title: Kalevalaisten naisten liitto

text: Liiton ja Kalevala Koru Oy:n vuonna 1994 perustama Kalevala Korun Kulttuurisäätiö jakaa vuosittain apurahoja ja tunnustuspalkintoja kansanperinteeseen liittyvään tutkimus- ja julkaisutoimintaan sekä esittävän taiteen ja kädentaitojen tukemiseen.


title: Kalevalaisten naisten liitto

text: Jäseneksi voi hakea liiton paikallisyhdistyksiin. Jäsenyys on avoin 15 vuotta täyttäneille miehille ja naisille. "Pirta"-lehden voi tilata myös yhdistyksiin kuulumaton henkilö. Liitto tekee yhteistyötä kulttuurijärjestöjen, muistiorganisaatioiden ja kulttuurialan opetusta ja tutkimusta tarjoavien laitosten kanssa. Näitä ovat muun muassa Helkanuorten liitto, Juminkeko-säätiö, Kalevalaseura, Kansallispukuneuvosto, Kansallispukukeskus, Naisjärjestöjen Keskusliitto ja Suomalaisen Kirjallisuuden Seura.


title: Kalevalaisten naisten liitto

text: Liitto on jakanut vuodesta 1996 Pohjois-Inkerissä ja Itä-Kannaksella eläneen runonlaulaja Larin Parasken mukaan nimettyä palkintoa. Tunnustus myönnetään vuosittain taitavalle puhutun sanan käyttäjälle: esimerkiksi suullisen perinteen kantajalle, luennoitsijalle, aatteelliselle puhujalle, lausujalle tai näyttelijälle. Larin Paraske -palkinnon saajat ovat:Elsa Heporaudan rahaston tarkoituksena on vaalia kalevalaisten naisten järjestötyön ja suomalaiskansallisen kulttuurin kehittäjän muistoa. Rahasto jakaa joka viides vuosi tunnustuspalkintoja sekä apurahoja etusijassa naiskirjailijoille, -taiteilijoille ja -tutkijoille. Elsa Heporauta -palkitut ovat:Kalevalaisten naisten liitto jakaa Elsa Vuorjoen rahastosta Osmansolmu-ansiomerkit vuosittain kahdelle järjestötyössään ansioituneelle kalevalaiselle naiselle. Jäsenyhdistykset voivat hakea osmansolmua vuosittain tammikuun loppuun mennessä. Liiton myöntämä osmansolmu on uniikkikoru, jonka on suunnitellut Börje Rajalin ja valmistanut Kalevala Koru. Osmansolmu on rautakaudelta saakka tunnettu onnenmerkki. Muinaisrunojen Osmatar oli ylhäisen juhlaoluen valmistuksesta vastaava henkilö. Nimi osma tunnetaan kansanrunoissa myös sulhasen kunnioittavana nimityksenä.


title: Valmet 212

text: Valmet 212 oli suomalaisen Valmet-yrityksen valmistama haulikkomalli. Se suunniteltiin vuonna 1968 ja kehitettiin Jyväskylässä Tourulan tehtaalla "Leijonan" seuraajaksi. Se poikkesi Leijonasta muun muassa piippujen välikiskon osalta. Lisäksi K-malleissa oli ventiloitu tähtäinkisko. 212-haulikon tukkipuu oli pähkinäpuuta, joka tuotiin pääosin Yhdysvalloista ja Ranskasta. Aseessa oli yläpuolisen lukituksen lisäksi vaihdettava niveltappirakenne. Aseesta tehtiin myös haulikkorihlamalleja merkinnällä esim. 212/222. Varsinaisia vaihtopiippusarjoja aseeseen ei valmistettu.


title: Valmet 212

text: Valmet 212 suurimmat vientimaat olivat Yhdysvallat, Kanada, Israel, Ruotsi, Norja, Englanti, Länsi-Saksa ja Ranska. Valmistus päättyi vuonna 1984.


title: FN Browning A5

text: FN-Browning Auto 5 on John Browningin suunnittelema haulikkomalli, joka on maailman ensimmäinen itselataava haulikko. Aseessa oli piippurekyylimekanismi. Kun aseella ammutaan piippu perääntyy taaksepäin se avaa lukon, jolloin ammuttu hylsy lentää aseesta ulos ja lippaasta syöttyy uusi patruuna patruunapesään ja ase on jälleen valmis ammuttavaksi.


title: FN Browning A5

text: Browning tarjosi vuonna 1898 suunnittelemansa aseen piirustuksia ensin Winchesterin asetehtaalle, jolle hän oli jo aiemmin suunnitellut useita asemalleja, mutta Winchester ei suostunut hänen sopimusehtoihinsa. Browning kääntyi tämän jälkeen belgialaisen FN:n puoleen, joka suostui Browningin ehtoihin ja maailman ensimmäisen itselataavan haulikon laajamittainen valmistus alkoi vuonna 1902. Auto 5 haulikkoa valmistettiin lähes 100 vuotta, valmistus päättyi vuonna 1998, tosin FN valmisti vielä seuraavana vuonna pienen erän A-5:n juhlamallia.


title: FN Browning A5

text: Remington valmisti haulikon lisenssimallia nimikkeellä Model 11 vuosina 1905–1947.


title: FN Browning A5

text: Asetta alettiin kopioida laajasti maailmalla. Myös venäläinen Tulan asetehdas alkoi valmistaa samalla periaatteella toimivaa MC 21-12 haulikkoa. Auto 5 tapaista haulikkoa tehtiin myös Japanissa nimellä Pointer.


title: Warminsterin ufohuijaus

text: Warminsterin ufohuijaus oli kriittisen ufotutkija David Simpsonin järjestämä huijaus, jonka uhriksi joutui monia muita ufotutkijoita. Huijaus tapahtui 28. maaliskuuta 1970 Englannin Warminsterissa. Simpson halusi huijauksellaan osoittaa, että ufotutkijoiden tutkimusmenetelmät ovat aivan liian hataralla pohjalla.


title: Warminsterin ufohuijaus

text: Warminsterin Cradle Hill oli paikka, jossa oli väittämien mukaan nähty monia ufoja. Ufotutkijat olivat kokoontuneet paikalle viikonloppuiselle "pyhiinvaellukselle". Havaitsijoiden vieressä olevalta kukkulalta suunnattiin valonheitin hetkeksi kohti ufologeja, joiden joukossa oli Simpsonin avustajia. Yksi oli ottavinaan ufokuvia esivalotetulla filmillä, ja toinen manipuloi magneettikentän ilmaisimen hälyttämään erässä "ufohavainnon" vaiheessa. Ufologien kansainvälisesti tunnetun ja arvovaltaisen lehden FSR:n avustaja julisti ufokuvat aidoiksi, vaikka niissä oli monia tarkoituksella jätettyjä epäjohdonmukaisuuksia: muun muassa filmillä näkynyt ufo oli erilainen ja eri paikassa kuin havaittu. Tämä selitettiin sillä, että ufo tallentui filmille suureksi osaksi silmin näkymättömässä ultraviolettivalossa. Myös Ranskan astrofysiikan instituutin johtajan Pierre Guerinin mielestä kuvat olivat aitoja.


title: Warminsterin ufohuijaus

text: Lopulta kahden ja puolen vuoden kuluttua Simpson paljasti huijauksensa, joka osoitti selvästi, että fyysisillä todisteilla ja ufoja esittävillä valokuvilla ei ole välttämättä mitään todistusvoimaa.


title: Eileen O’Keeffe

text: Eileen O’Keeffe (s. 31. toukokuuta 1981 Kilkenny) on irlantilainen yleisurheilija, joka päälaji on moukarinheitto.


title: Eileen O’Keeffe

text: O’Keeffe karsiutui Santiago de Chilen juniorien MM-kilpailuissa 2000 tuloksella 50,13. Münchenin EM-kisoissa 2002 hän niin ikään karsiutui heitettyään 59,64. Seuraavana vuonna hän moukaroi Daegun Universiadeissa neljänneksi. Helsingin MM-kisoissa 2005 hän karsiutui tuloksella 64,09 ja samoin kävi jälleen Göteborgin EM-kisoissa 2006, jossa hän heitti 65,07. Seuraavana vuonna hän sijoittui kuudenneksi Osakan MM-kilpailuissa tuloksella 70,93. Hän karsiutui sekä Pekingin olympialaisissa 2008 (67,66) että Berliinin MM-kilpailuissa 2009 (63,20).


title: Eileen O’Keeffe

text: O’Keeffe voitti Irlannin-mestaruuden moukarinheitossa yhdeksän kertaa (vuosina 2001–2009) ja kiekonheitossa kuusi kertaa (vuosina 2002, 2004–2005 ja 2007–2009). Moukarinheiton Irlannin ennätystä hän paransi 11 kertaa; ensimmäisen kerran Tallinnassa vuonna 2002 tuloksella 60,28 ja viimeisen kerran Dublinissa vuonna 2007 tuloksella 73,21.


title: M/S Lisco Gloria

text: M/S "Lisco Gloria" () DFDS Seawaysin omistama ja operoima ro-ro-alus. Alus on rakennettu vuonna 2001 Stocznia Szczecinska im. A. Warskiegon telakalla Szczecinin kaupungissa Puolassa. Laivan bruttovetoisuus on 20 140 GT. "Lisco Gloria" on rekisteröity Liettuan lipun alle, ja sen kotipaikka on Klaipėda. Nykyisin alus liikennöi reitillä Kiel–Klaipėda.


title: M/S Lisco Gloria

text: "Lisco Glorian" sisaralus on "M/S Sirena Seaways".


title: M/S Lisco Gloria

text: Aluksen köli laskettiin 20. syyskuuta 2000 puolalaisella Stocznia Szczecinska im. A. Warskiegon telakalla. Alus laskettiin vesille 27. tammikuuta 2001 nimellä "Golfo Dei Coralli". Alus oli tarkoitus luovuttaa italialaiselle Lloyd Sardegna Compangia Di Navigazionelle, mutta koska aluksen valmistuminen myöhästyi huomattavasti, ei varustamo ottanut alusta vastaan. Tämän jälkeen alus siirtyi puolalaisen Pekao SA -pankin haltuun. Huhtikuussa 2002 rakentajatelakka ajautui konkurssiin ja alus jäi Szczeciniin.


title: M/S Lisco Gloria

text: DFDS A/S osti laivan 17. heinäkuuta 2002. Alus meni 6. elokuuta Tanskaan Fredericiaan telakalle, jossa se sovitettiin uuteen liikenteeseensä sopivaksi. Samalla alus sai nimen "Dana Gloria". Elokuussa "Dana Gloria" aloitti liikennöinnin reitillä Esbjerg–Harwich. DFDS LISCO osti aluksen 5. toukokuuta 2003 ja rekisteröi sen Liettuan lipun alle. Kotipaikaksi tuli Klaipėda. "Dana Gloria" oli 15. kesäkuuta viimeistä päivää Esbjergin ja Harwichin välillä, jonka jälkeen se sai nimen "Lisco Gloria". Alus siirtyi nykyiselle Klaipėda–Kiel -reitilleen 21. kesäkuuta 2003.


title: M/S Lisco Gloria

text: "Lisco Glorialla" syttyi 8.–9. lokakuuta 2010 välisenä yönä tulipalo, joka luultavasti alkoi kuorma-autosta, jonka bensatankki saattoi syttyä tuleen. Aluksen miehistö yritti autokannella sammuttaa tulipaloa siinä onnistumatta. Myös aluksen kapteeni kutsuttiin paikalle. Tulipalo levisi räjähdysmäisesti koko alukseen, jossa on avonainen autokansi. Alus oli matkalla Kielistä Klaipėdaan, ja se ankkuroitiin palavana tanskalaisen Langelandin saaren edustalle. Matkustajat, joita aluksella oli 249, sekä miehistö evakuoitiin ja kuljetettiin aamulla Kieliin. Tulipalossa loukkaantui 28 savua hengittänyttä ihmistä. Loukkaantuneista 23 kuljetettiin sairaalahoitoon. Kuolonuhreilta onnettomuudessa vältyttiin. Tulipalo sammui vasta reilun vuorokauden päästä syttymisestään. "Lisco Gloriassa" oli onnettomuushetkellä 200 tonnia polttoöljyä, mutta sitä ei päätynyt kuitenkaan mereen.


title: Fausto Rossini

text: Fausto Rossini (s. 2. maaliskuuta 1978 Grosseto) on italialainen jalkapalloilija. Hyökkääjänä pelaava Rossini edustaa Comoa.


title: Fausto Rossini

text: Rossini pelasi Atalantan junioreissa, josta hänet nostettiin edustukseen kaudella 1996–1997. Rossini pelasi samalla kaudella ensimmäisen ottelunsa Serie A:ssa 15. toukokuuta 1997 AS Romaa vastaan, jolle Atalanta hävisi 0-4. Kauden alussa hänet lainattiin Ranskaan, Nizzaan tuolloin Ligue 2:ssa pelanneeseen OGC Niceen. Rossini ei kuitenkaan pelannut ainuttakaan ottelua ja palasi takaisin kasvattajaseuraansa lokakuussa 1997. Ura Atalantassa oli kuitenkin heikkoa kausi kaudelta, huolimatta siitä, että hän teki joka kaudella enemmän maaleja kuin edellisellä. Parhaimmillaan Rossini onnistui maalinteossa viidesti kaudella 2001–2002.


title: Fausto Rossini

text: Atalanta lainasi hänet seuraavaksi Bolognaan, jossa Rossini pelasi 13 ottelua tehden vain yhden maalin koko kaudella. Heikon viimeistelyn myötä Atalanta lainasi hänet jälleen kauden aluksi, mutta tällä kertaa Sampdoriaan, jossa Rossini sai paljon peliaikaa. Se ei kuitenkaan auttanut, kun hän onnistui maalinteossa vain kahdesti. Lopulta Atalanta myi Rossinin vuonna 2005 Udineseen, jossa hän pelasi yhden kauden tekemättä maaliakaan Serie A:ssa. Matka jatkui Cataniaan, jossa Rossini paransi hieman otteitaan ja teki 16 ottelussa kaksi maalia. Kaudeksi 2007–2008 matka jatkui Livornoon, jossa maalinteko oli edelleen hakusessa ja lisäksi joukkue jäi sarjataulukon viimeiseksi pudoten kaudeksi 2008–2009 Serie B:hen.


title: John Berendt

text: John Berendt (s. 5. joulukuuta 1939) on yhdysvaltalainen toimittaja ja kirjailija. Häneltä on julkaistu tähän mennessä kaksi romaania, vuosina 1994 ja 2005.


title: John Berendt

text: Berendtin dokumenttiromaani "Keskiyö hyvän ja pahan puutarhassa" (1994) nousi oikopäätä bestselleriksi, joka pysyi esimerkiksi "The New York Timesin" bestseller-listalla yli neljän vuoden ajan. Teos nimettiin myös Pulitzer-palkintoehdokkaaksi seuraavana vuonna. Romaania valmistellessaan Berendt vietti vuosien kuluessa pitkiä aikoja sen tapahtumapaikalla Savannahissa.


title: John Berendt

text: Berendtin toinen romaani, "Venetsia − pudonneiden enkelten kaupunki" ("The City of Falling Angels"; suom. Liisa Paakkanen, 2006) vuodelta 2005, on niin ikään dokumenttiromaani. Se sai virikkeensä Venetsian maineikkaan oopperatalon Teatro La Fenicen tuhoutumisesta tulipalossa tammikuussa 1996. Berendt muutti jälleen tapahtumapaikalle romaania kirjoittaessaan.


title: John Berendt

text: Vuonna 2009 Berendt sanoi haastatelussa, ettei suunnittele seuraavaa kirjaa.


title: Reggio Calabrian maakunta

text: Reggio Calabrian maakunta () oli yksi Italian maakunnista 31.12.2016 asti. Vuoden 2017 alusta alkaen sen korvasi Reggio di Calabrian metropolikaupunki. Maakunnan pääkaupunki oli Reggio di Calabria.


title: Reggio Calabrian maakunta

text:
Maakunta sijaitsi Calabrian alueella Italian "saappaankärjessä". Etäisyys Sisiliaan oli Messinansalmen kapeimmassa kohdassa hiukan yli kolme kilometriä. Maakunnan pinta-ala oli 3 183 km² ja asukasluku runsaat 500 000. Maakunnassa oli 97 kuntaa.
Reggio Calabriassa oli rantaviivaa kahden meren puolella yhteensä kaksisataa kilometriä. Aspromonten kansallispuisto sijaitsi maakunnassa.


title: Carlo Collodi

text: Carlo Collodi (oik. Carlo Lorenzini, 24. marraskuuta 1826 Firenze – 26. lokakuuta 1890 Firenze) oli italialainen kirjailija ja toimittaja. Hänet tunnetaan ennen kaikkea romaanistaan "Pinokkion seikkailut".


title: Carlo Collodi

text: Carlo Collodi syntyi Firenzessä vuonna 1826. Hänen isänsä oli kokki ja äitinsä palvelija. Hän pystyi opiskelemaan Gironi Garzonin perheen avun turvin.


title: Carlo Collodi

text: Vuodesta 1837 vuoteen 1842 Carlo opiskeli seminaarissa Colle di Val d'Elsassa tullakseen papiksi ja saadakseen samalla yleissivistävän koulutuksen.


title: Carlo Collodi

text: Vuosina 1842 – 1844 hän seurasi retoriikan ja filosofian luentoja Firenzessä eräässä toisessa uskonnollisessa oppilaitoksessa.


title: Carlo Collodi

text: Vuonna 1843 vielä opiskellessaan nuori Carlo aloitti työt Piatin kirjakaupan myyjänä Firenzessä. Siten hän astui sisään kirjojen maailmaan, ja ryhtyi myöhemmin sanomalehtitoimittajaksi ja alkoi kirjoittaa kirjoja.


title: Carlo Collodi

text: 1845 Carlo sai kirkolta erityisen oikeuden lukea "Kiellettyjen kirjojen luetteloa".


title: Carlo Collodi

text: 1847 Carlo alkoi kirjoittaa arvosteluita ja juttuja "Rivista di Firenze" -lehteen.


title: Carlo Collodi

text: 1848 Italian ensimmäisen itsenäisyyssodan puhjetessa Carlo värväytyi monen muun opiskelijan tavoin vapaaehtoiseksi taistellakseen Piemontessa. Palattuaan Firenzeen hän perusti satiirisen "Il Lampione" -lehden, joka tosin pian sensuroitiin.


title: Carlo Collodi

text: 1849 Carlo sai sihteerin viran ministeriöstä.


title: Carlo Collodi

text: 1850 Carlosta tuli Piatin kirjakaupan johtaja. Kirjakauppa harjoitti myös kustannustoimintaa kuten siihen aikaan monesti oli tapana. Vuonna 1853 Carlo perusti uuden aikakauslehden nimeltä "Scaramuccia". Tähän teatterilehteen hän kirjoitti lyhyitä komedioita.


title: Carlo Collodi

text: 1856 Carlo kirjoitti ensimmäistä kertaa artikkelin salanimellä "Collodi". Collodi on eräs Pescian kunnan kylä, josta Carlon äiti oli kotoisin. Samalta vuodelta ovat peräisin Carlon ensimmäiset merkittävät teokset: "Gli amici di casa", "Un romanzo in vapore", "Da Firenze a Livorno" ja "Guida storico-umoristica".


title: Carlo Collodi

text: 1850 Carlo osallistui Italian toiseen itsenäisyyssotaan ja palasi sitten Firenzeen. Vuonna 1860 hän aloitti työn teatterisensuurissa. 1868 hän liittyi opetusministeriön pyynnöstä erään puhutun kielen sanakirjan ("Novo vocabolario della lingua italiana secondo l'uso di Firenze") toimituskuntaan.